amanoisuno/poetBack huggingface dataset:
頌古一百則  其五一 釋正覺 
水不洗水，金不博金。昧毛色而得馬，靡絲絃而樂琴。結繩畫卦有許事，喪盡真淳盤古心。
頌古一百則  其五二 釋正覺 
驢覷井，井覷驢。智容無外，浄涵有餘。肘後誰分印，家中不蓄書。機絲不掛梭頭事，文彩縱橫意自殊。
頌古一百則  其五三 釋正覺 
岐分絲染太嘮嘮，果綴花聯敗祖曹。妙握司南造化柄，水雲器具在甄陶。屏割繁碎，剪除氄毛。星衡藻鑑，玉尺金刀。黄蘗老，察秋毫，坐斷春風不放高。
頌古一百則  其五四 釋正覺 
一竅虛通，八面玲瓏。無象無私春入律，不留不礙月行空。清浄寶目功德臂，遍身何似通身是。現前手眼顯全機，大用縱橫何諱忌。
頌古一百則  其五五 釋正覺 
末後句，會也無，德山父子太含胡。座中亦有江南客，莫向人前唱鷓鴣。
頌古一百則  其五六 釋正覺 
抗力霜雪，平步雲霄。下惠黜國，相如過橋。蕭曹謀略能成漢，巢許身心欲避堯。寵辱若驚深自信，真情參跡混漁樵。
頌古一百則  其五七 釋正覺 
不妨行細輸先手，自覺心粗愧撞頭。局破腰間斧柯爛，洗清凡骨共仙遊。
頌古一百則  其五八 釋正覺 
綴綴功過，膠膠因果。鏡外狂奔演若多，杖頭擊著破竈墮。竈墮破，來相賀，却道從前辜負我。
頌古一百則  其五九 釋正覺 
三老暗轉舵，孤舟夜回頭。蘆花兩岸雪，煙水一江秋。風力扶帆行不棹，笛聲喚月下滄洲。
頌古一百則  其六○ 釋正覺 
百戰成功老太平，優柔誰肯苦爭衡。玉鞭金馬閑終日，明月清風富一生。
頌古一百則  其六一 釋正覺 
入手還將死馬醫，反魂香欲起君危。一朝拶出通身汗，方信儂家不惜眉。
頌古一百則  其六二 釋正覺 
第二頭分悟破迷，快須攃手捨筌蹄。功兮未盡成駢拇，智也難知覺噬臍。兔老冰盤秋露泣，烏寒玉樹曉風凄。持來大仰辨真假，痕玷渾無貴白珪。
頌古一百則  其六三 釋正覺 
芥城劫石妙窮初，活眼環中照廓虛。不許夜行投曉到，家音未肯付鴻魚。
頌古一百則  其六四 釋正覺 
離念見佛，破塵出經。現成家法，誰立門庭。月逐舟行江練浄，春隨草上燒痕青。撥不撥，聽丁寧，三徑就荒歸便得，舊時松菊尚芳馨。
頌古一百則  其六五 釋正覺 
新婦騎驢阿家牽，體段風流得自然。堪笑效顰鄰舍女，向人添醜不成妍。
頌古一百則  其六六 釋正覺 
規圓矩方，用行舍藏。鈍置棲蘆之鳥，進退觸藩之羊。喫人家飯，卧自家床。雲騰致雨，露結爲霜。玉線相投透針鼻，錦絲不斷吐梭腸。石女機停兮夜色向午，木人路轉兮月影移央。
頌古一百則  其六七 釋正覺 
天蓋地載，成團成塊。周法界而無邊，折鄰虛而無內。及盡玄微，誰分向背。佛祖來償口業債，問取南泉王老師，人人只喫一莖菜。
頌古一百則  其六八 釋正覺 
拂牛劍氣洗兵威，定亂歸功更是誰。一旦氛埃清四海，垂衣皇化自無爲。
頌古一百則  其六九 釋正覺 
跛跛挈挈，㲯㲯毿毿。百不可取，一無所堪。默默自知田地穩，騰騰誰謂肚皮憨。普周法界渾成飯，鼻孔纍垂信飽參。
頌古一百則  其七○ 釋正覺 
豁落亡依，高閑不羈，家邦平貼到人稀。些些力量分階級，蕩蕩身心絕是非。是非絕，介立大方無軌轍。
頌古一百則  其七一 釋正覺 
作賊心，過人膽，歷歷縱橫對機感。保福雲門也垂鼻欺唇，翠巖長慶也脩眉映眼。杜禪和，有何限，剛道意句一齊剗。埋沒自己也飲氣吞聲，带累先宗也面牆檐版。
頌古一百則  其七二 釋正覺 
凍眠雪屋歲摧頹，窈窕蘿門夜不開。寒槁園林看變態，春風吹起律筒灰。
頌古一百則  其七三 釋正覺 
清白門庭四絕鄰，長年關掃不容塵。光明轉處傾殘月，爻象分時却建寅。新滿孝，便逢春，醉步狂歌任墮巾。散髮夷猶誰管系，太平無事酒顛人。
頌古一百則  其七四 釋正覺 
沒蹤跡，斷消息。白雲無根，清風何色。散乾蓋而非心，持坤輿而有力。洞千古之淵源，造萬像之模則。剎塵道會也處處普賢，樓閣門開也頭頭彌勒。
頌古一百則  其七五 釋正覺 
圓珠不穴，大璞不琢，道人所貴無稜角。拈却肯路根塵空，脫體無依活卓卓。
頌古一百則  其七六 釋正覺 
佛祖髑髏穿一串，宮漏沈沈密傳箭。人天機要發千鈞，雲陣煇煇急飛電。箇中人，看轉變，遇賤則貴貴則賤。得珠罔象兮至道綿綿，遊刃亡牛兮赤心片片。
頌古一百則  其七七 釋正覺 
道環之虛靡盈，空印之字未形。妙運天輪地軸，密羅武緯文經。放開捏聚，獨立周行。機發玄樞兮青天激電，眼含紫光兮白日見星。
頌古一百則  其七八 釋正覺 
胡餅云超佛祖談，句中無味若爲參。衲僧一日如知飽，方見雲門面不慚。
頌古一百則  其七九 釋正覺 
玉人夢破一聲雞，轉盼生涯色色齊。有信風雷催出蟄，無言桃李自成蹊。及時節，力耕犁，誰怕春疇沒脛泥。
頌古一百則  其八○ 釋正覺 
蒲團禪版對龍牙，何事當機不作家。未意成褫明目下，恐將流落在天涯。虛空那掛劍，星漢却浮槎。不萌草解藏香象，無底籃能著活蛇。今日江湖何障礙，通方津渡有船車。
頌古一百則  其八一 釋正覺 
夜壑藏舟，澄源著棹。龍魚未知水爲命，折筯不妨聊一攪。玄沙師，小塘老，函蓋箭鋒，探竿影草。潜縮也老龜巢蓮，遊戲也華鱗弄藻。
頌古一百則  其八二 釋正覺 
出門躍馬掃欃搶，萬國煙塵自肅清。十二處亡閑影響，三千界放浄光明。
頌古一百則  其八三 釋正覺 
妙藥何曾過口，神醫莫能投手。若存也渠本非無，至虛也渠本非有。不滅而生，不亡而壽。全超威音之前，獨步劫空之後。成平也天蓋地擎，運轉也烏飛兔走。
頌古一百則  其八四 釋正覺 
俱胝老子指頭禪，三十年來用不殘。信有道人方外術，了無俗物眼前看。所得甚簡，施設彌寬，大千剎海飲毛端。鱗龍無限落誰手，珍重任公把釣竿。師復豎起一指云，看。
頌古一百則  其八五 釋正覺 
孤迥迥，圓陀陀，眼力盡處高峩峩。月落潭空夜色重，雲收山瘦秋容多。八封位正，五行氣和，身先在裏見來麽。南陽父子兮却似知有，西竺佛祖兮無如奈何。
頌古一百則  其八六 釋正覺 
九包之雛，千里之駒。真風度籥，靈機發樞。劈面來時飛電急，迷雲破處太陽孤。捋虎鬚，見也無，箇是雄雄大丈夫。
頌古一百則  其八七 釋正覺 
藤枯樹倒問溈山，大笑呵呵豈等閑。笑裏有刀窺得破，言思無路絕機關。
頌古一百則  其八八 釋正覺 
滄海瀝乾，太虛充滿。衲僧鼻孔長，古佛舌頭短。珠絲度九曲，玉機纔一轉。直下相逢誰識渠，始信斯人不合伴。
頌古一百則  其八九 釋正覺 
草漫漫，門裏門外君自看。荆棘林中下脚易，夜明簾外轉身難。看看，幾何般。且隨老木同寒瘠，將逐春風入燒瘢。
頌古一百則  其九○ 釋正覺 
夢中擁衲參耆舊，列聖森森坐其右。當仁不讓犍穉鳴，說法無畏師子吼。心安如海，膽量如斗。鮫目淚流，蚌腸珠剖。譫語誰知洩我機，厖眉應笑揚家醜。離四句，絕百非，馬師父子病休醫。
頌古一百則  其九一 釋正覺 
照徹離微造化根，紛紜出沒見其門。遊神劫外問何有，著眼身前知妙存。虎嘯蕭蕭巖吹作，龍吟冉冉洞雲昏。南泉點破時人夢，要識堂堂補處尊。
頌古一百則  其九二 釋正覺 
收盡餘懷厭事華，歸來何所是生涯。爛柯樵子疑無路，掛樹壺公妙有家。夜水金波浮桂影，秋風雪陣擁蘆花。寒魚著底不吞餌，興盡清歌却轉槎。
頌古一百則  其九三 釋正覺 
別是非，明得喪。應之心，指諸掌。往來不往來，只者俱是藏。輪王賞之有功，黄帝得之罔象。轉樞機，能伎倆，明眼衲僧無鹵莽。
頌古一百則  其九四 釋正覺 
卸却臭皮袋，拈轉赤肉團。當頭鼻孔正，直下髑髏乾。老醫不見從來癖，少子相看向近難。野水瘦時秋潦退，白雲斷處舊山寒。須剿絕，莫顢頇。轉盡無功伊就位，孤標不與汝同盤。
頌古一百則  其九五 釋正覺 
臨際全機格調高，棒頭有眼辨秋毫。掃除狐兔家風峻，變化魚龍雷火燒。活人劍，殺人刀，倚天照雪利吹毛。一等令行滋味別，十分痛處是誰遭。
頌古一百則  其九六 釋正覺 
石霜一宗，親傳九峰。香煙脫去，正脈難通。月巢鶴作千年夢，雪屋人迷一色功。坐斷十方猶點額，密移一步看飛龍。
頌古一百則  其九七 釋正覺 
君王底意語知音，天下傾誠葵藿心。掇出中原無價寶，不同趙璧與燕金。
頌古一百則  其九八 釋正覺 
中原之寶呈興化，一段光明難定價。帝業堪爲萬世師，金輪景燿四天下。
頌古一百則  其九九 釋正覺 
不入世，未循緣，劫壺空處有家傳。白蘋風細秋江暮，古岸船歸一带煙。
頌古一百則  其一○○ 釋正覺 
鉢裏飯，桶裏水，開口見膽求知己。擬思便落二三機，對面忽成千萬里。韶陽師，較些子。斷金之義兮誰與相同，匪石之心兮獨能如此。
頌古一百則  其一○一 釋正覺 
見有不有，翻手覆手。瑯琊山裏人，不落瞿曇後。
偈頌二百零五首  其一 釋正覺 
陰極而陽生，力窮而位轉。蒼龍退骨而驤，玄豹披霧而變。要將三世佛髑髏，穿作數珠子一穿。莫道明頭暗頭，真箇日面月面。直饒你斗滿秤平，也輸我賣貴買賤。槃裏明珠，不撥自轉。
偈頌二百零五首  其二 釋正覺 
妙存湛湛不爲無，真照靈靈不爲有。更向其間退步看，白雲斷處青山瘦。
偈頌二百零五首  其三 釋正覺 
恁麽去底錯，恁麽去底親。錯時錯到底，親時親見真。相識滿天下，知心能幾人。
偈頌二百零五首  其四 釋正覺 
生也死也，不道不道。只知憨狗怒逐塊，誰見死蛇驚出草。著眼家林裏許看，不萌枝上春陽早。
偈頌二百零五首  其五 釋正覺 
來來去去山中人，識得青山便是身。青山是身身是我，更於何處著根塵。
偈頌二百零五首  其六 釋正覺 
溶溶曳曳山上雲，潺潺湲湲山下水。試問其間雲水人，更於何處求諸己。
偈頌二百零五首  其七 釋正覺 
吸盡西江向汝道，馬師不肯落荒草。三千剎海一成秋，明月珊瑚冷相照。
偈頌二百零五首  其八 釋正覺 
孤筇長作水雲遊，底事而今放下休。一點破幽明歷歷，十分合體冷湫湫。暗中須透金針穴，轉處還藏玉線頭。劫外家風茲日辨，渠儂真與我儂儔。
偈頌二百零五首  其九 釋正覺 
劫前機，肘後印，用而無痕，空而不盡。是誰造作大千，出自虛明方寸。你儂欲去泥瘢，匠石不慳斤運。
偈頌二百零五首  其一○ 釋正覺 
五月五日天中節，百草頭上看生殺。甘草黄連自苦甜，人參附子分寒熱。薰蕕難昧雙垂爪，滋味那瞞初偃月。圓明了知心念閒，摩訶迦葉能分別。
偈頌二百零五首  其一一 釋正覺 
你也住，我也住，十方三世一時捏。聚月醉雲酣離水犀，轉身觸倒珊瑚樹。
偈頌二百零五首  其一二 釋正覺 
萬里西來坐少林，燈燈相續至如今。泥牛鬬裏同歸海，玉線聯時妙契鍼。未墜綿綿吾祖緒，不忘切切老婆心。風前一弄無弦曲，會有叢林人賞音。
偈頌二百零五首  其一三 釋正覺 
菩提無樹鏡非臺，虛浄光明不受埃。照處易分雪裏粉，轉時難辨墨中煤。鳥歸無影樹頭宿，華在不萌枝上開。際會風雲底時節，寒梭出蟄一聲雷。
偈頌二百零五首  其一四 釋正覺 
開爐歲歲是今朝，暖氣潜通稱我曹。可惜丹霞燒木佛，翻令院主墮眉毛。
偈頌二百零五首  其一五 釋正覺 
蛇鉆不入，鳥飛不度，我道人人在裏許。三更明月下西山，一陣清霜脫寒樹。
偈頌二百零五首  其一六 釋正覺 
阿那是祖，位崇家譜。二儀之根，萬象之母。建化門未要轉機，實際地如何進步。青山一線路相通，月落寒猿啼斷處。
偈頌二百零五首  其一七 釋正覺 
肉團無主，空劫有家。清白十分活計，丕平一段生涯。月戶風高兮雲凝古路，星河浪靜兮夜泛靈槎。唯心成萬法，化佛現千華。快須拽鼻回香象，切忌當頭觸死蛇。
偈頌二百零五首  其一八 釋正覺 
劫火炎炎是事灰，劫空空處有靈臺。更無妍醜成痕垢，妍醜俱從箇裏來。
偈頌二百零五首  其一九 釋正覺 
夤緣心，和合相，傀儡棚頭呈伎倆。打破畫屏歸去來，家山田地還清曠。掃斷情塵，瀝乾識浪。虛明遊踐兮風月一壺，夢冷轉身兮雪雲萬丈。
偈頌二百零五首  其二○ 釋正覺 
舌頭一臠肉，口唇兩片皮。其間無固必，分外莫猜疑。趙州古佛，雲門聖師，歷歷機頭不掛絲。自然桃李成蹊去，那是春風作意吹。
偈頌二百零五首  其二一 釋正覺 
深明無底，靈異無根。案山行盡，不見有家。識浪瀝乾，不見有己。石女掣開金鎖鑰，木人撥動玉輪機。方信道從佛口生，法化生得佛法分。
偈頌二百零五首  其二二 釋正覺 
柳線垂金鶯語滑，華棚張錦蝶飛忙。見聞裏許通消息，誰得先生點鐵方。
偈頌二百零五首  其二三 釋正覺 
露，超宗越祖。人言渠爇返魂香，我道伊撾塗毒皷。苦苦，更若咬文嚼字，規行矩步。上唱下隨，前瞻後顧。張三裹帽新有錢，富漢不是恁麽做。
偈頌二百零五首  其二四 釋正覺 
巢知風，穴知雨。不用安排，自成規矩。歷歷靡緣，閒閒何偶。樂哉林鳥淵魚，一笑相忘爾汝。
偈頌二百零五首  其二五 釋正覺 
衲僧舌頭真箇自由，渾侖裏許沒錐鈎。輪扁斲工不授子，庖丁遊刃無全牛。
偈頌二百零五首  其二六 釋正覺 
身非塵聚，卓卓妙存。心非情緣，冥冥獨尊。其體也出諸障礙，其用也得大自在。無去無來，非顯非晦。應色應聲，亡對亡待。饅頭胡餅觀世音，還我當行家賣買。
偈頌二百零五首  其二七 釋正覺 
華鳥不來空過春，牛頭山上懶慵人。自心浄故元無作，放下許多閒苦辛。
偈頌二百零五首  其二八 釋正覺 
眼裏拈却翳，空中那有華。路不拾遺君子事，民無侵擾太平家。
偈頌二百零五首  其二九 釋正覺  华山
檐頭雨滴聲，問你要惺惺。直下成己事，途中作主盟。剎剎見佛，塵塵出經。擘開華嶽連天色，放出黄河到海聲。
偈頌二百零五首  其三○ 釋正覺 
只箇家風，八面玲瓏。斗柄橫而河淡，夢鶴起而巢空。功中退步就位，位裏移身借功。靈靈了了處同中有異，湛湛澄澄處異中有同。隨宜也機輪宛轉，妙應也關捩虛通。佛子住此地，即是佛受用。經行及坐卧，常在於其中。
偈頌二百零五首  其三一 釋正覺 
玉麒麟，鐵昆侖。金繩在渠手，歸步月黄昏。
偈頌二百零五首  其三二 釋正覺 
九重尊貴位中人，燦燦星圖拱北辰。活計四時調玉燭，家風萬世運金輪。區分群象布淳化，囊括二儀懷至仁。算數不能窮壽量，南山蒼翠鎮長春。
偈頌二百零五首  其三三 釋正覺 
人平不語，水平不流。風定華猶落，鳥啼山更幽。只麽天真無少剩，莫於裏許著絲頭。
偈頌二百零五首  其三四 釋正覺 
不居功，不合伴，脫體其間過一遍。夢覺船浮明月波，眼寒雪擁蘆華岸。
偈頌二百零五首  其三五 釋正覺 
祖華五葉發靈根，端的知恩解報恩。大仰未忘東寺會，玄沙相繼雪峯存。機梭傳處難通路，針芥投時有妙門。鼻孔放光出氣快，當年一斲盡泥痕。
偈頌二百零五首  其三六 釋正覺 
一月雨，半夏凉，蒲團禪板坐相當。泥牛踏破澄潭月，光影芒芒夜未央。
偈頌二百零五首  其三七 釋正覺 
黄河九曲，七斤布衫。胡馬嘶北，越鳥巢南。衲僧恰到真常處，語不欺人面不慚。
偈頌二百零五首  其三八 釋正覺 
直到劫空明自己，有無不墮超生死。夜船載月釣滄浪，清白傳家只如此。
偈頌二百零五首  其三九 釋正覺 
大衆退後，妙超窠臼。不用安排，何須飣餖。動絃別曲孰知音，舒腸瀝膽渠開口。叢林切莫亂商量，三世諸佛不知有。
偈頌二百零五首  其四○ 釋正覺 
主中之主天中天，家勢金輪萬代傳。退步不居尊貴位，借功却作誕生緣。廓虛印上無瑕垢，明白機頭有轉旋。劫數不能知壽量，湛存象外自綿綿。
偈頌二百零五首  其四一 釋正覺 
愛結成身，想澄成界，從此漂流生死海。照徹靈源湛不渾，方知幻泡同無礙。六門氣秋，四大緣壞，了了一真常自在。明月混融兮雪蘆眼迷，清風相送兮夜船歸快。
偈頌二百零五首  其四二 釋正覺 
藏山於澤，藏舟於壑。一真不可藏，怕爾滿寥廓。傳家清白有風規，圓陀陀地無稜角。
偈頌二百零五首  其四三 釋正覺 
朔風拂旦吹秋過，時節薄寒宜就火。拱默威音世外遊，放閑枯木堂中坐。塵劫空時却有家，道環虛處元無我。靈靈不昧寂而知，衣鉢少林分付可。
偈頌二百零五首  其四四 釋正覺 
青山不用白雲朝，白雲不用青山管。雲常在山山在雲，青山自閑雲自緩。
偈頌二百零五首  其四五 釋正覺 
去時還復似來時，明月蘆華夜不迷。轉棹又歸何處去，秋光目斷水天低。
偈頌二百零五首  其四六 釋正覺 
去也五年，分疏不下，一句元無縫罅。只知推過商量，誰信分明酬價。玲瓏底相知，莽鹵底相訝。寧可與曉事人相罵，不可共不曉事人說話。
偈頌二百零五首  其四七 釋正覺 
忒團圞，不相瞞。冬不寒，臘下看。
偈頌二百零五首  其四八 釋正覺 
一陣清霜，千峯寒色，裏許是誰看轉側。家風克紹紹非功，撫背忽驚兒脫白。
偈頌二百零五首  其四九 釋正覺 
不習禪，不論義，鋪箇破席日裏睡。想料上方兜率天，也無如此日炙背。
偈頌二百零五首  其五○ 釋正覺 
唯只一真心，三緣坐斷誰昇沉。遂成十法界，六道輪迴自障礙。不見一法即如來，方得名爲觀自在。見怪不怪，其怪自壞。靈從何來，聖亦何在。拄杖敲時竈墮摧，一片虛明絕中外。
偈頌二百零五首  其五一 釋正覺 
凜凜將軍令已行，八荒四海要澄清。提來劍氣干牛斗，洗蕩氛埃見太平。
偈頌二百零五首  其五二 釋正覺 
春雨洗園林，春風動簾箔。百城人已歸，彈指開樓閣。入門俱是佛家風，帝網光明相映奪。
偈頌二百零五首  其五三 釋正覺 
三十六物一時空，空空空處自光通。轉側末山不露頂，非男女相主人翁。主人翁，借伴能來用莫窮。百草頭上俱胝老，塵塵剎剎是家風。
偈頌二百零五首  其五四 釋正覺 
拽石般土，打鼓作舞。意不立玄，機不停午。踏破草鞋赤脚行，見成底事休回互。不回互，大龍不受玄沙瞞，前面斑斑元是虎。
偈頌二百零五首  其五五 釋正覺 
心心相印，葉葉聯芳，自己光明不覆藏。剎剎塵塵如是說，廣長舌相解敷揚。
偈頌二百零五首  其五六 釋正覺 
釣盡滄波月一鈎，月低烟樹夜維舟。寒雞抖擻呼天曉，笑對春風百草柔。中外夷猶，縱橫自由。志公不是閒和尚，刀尺相將拄杖頭。
偈頌二百零五首  其五七 釋正覺 
無事題取一首，我儂不落他人後。略略綽綽思大口，醇醇釅釅白家酒。醉中猶道未沾唇，被人問著還打手。不打手，三年一閏，冬後數九。
偈頌二百零五首  其五八 釋正覺 
小雪纖纖洗霽色，新春冉冉入燒痕。三千界現非佗物，百億分身有妙門。白雲兒是青山用，青山父是白雲根。寄語白雲數迴首，青山免見瘦稜稜。
偈頌二百零五首  其五九 釋正覺 
一雨一晴，蓋載生成。桃華濯錦而麗，楊柳弄風而輕。决决野泉發響，關關林鳥和鳴。歷歷見聞中得妙，更嫌何處不分明。
偈頌二百零五首  其六○ 釋正覺 
雲開青山橫屋頭，雨住流水漲門底。南無家家觀世音，迴避不及鼻相抵。非唯鼻相抵，亦乃同見同聞，同齅同舐，同身同意，同得同智。果滿菩提圓，華開世界起。
偈頌二百零五首  其六一 釋正覺 
靈雲却解見桃華，老眼如今冷淡些。拈却面前案山子，柱門路直不橫斜。
偈頌二百零五首  其六二 釋正覺 
乳粥當年得善生，心開成道見明星。而今各各恁麽去，猶較瞿曇半月程。
偈頌二百零五首  其六三 釋正覺 
人平不語，水平不流。嘉州大象，陜府鐵牛。莫怪扶桑最先照，大都家住海門洲。
偈頌二百零五首  其六四 釋正覺 
風不鳴條，雨不破塊，會不會兮還信采。廓廓落落兮大方無外，跛跛挈挈兮大功不宰，穩穩密密兮心安如海。
偈頌二百零五首  其六五 釋正覺 
功勳密處轉身難，轉後家風又覺寬。黯黯舊山青落眼，渙然霜雪洗蓑寒。
偈頌二百零五首  其六六 釋正覺 
空劫威音前，別有一壺天。御樓觀射獵，不是刈茅田。
偈頌二百零五首  其六七 釋正覺 
生滅去來，本如來藏。清浄妙明，虛融通暢。六門我絕，攀緣三界。渠無身相，無生路上。底人識取，萬迴和尚。持鉢歸。
偈頌二百零五首  其六八 釋正覺 
不可得一，不可得異，我如是也彼如是。兩莖眉現燄光身，百草頭揚祖師意。歸雲誰使就青山，落華自得隨流水。
偈頌二百零五首  其六九 釋正覺 
密密住其中，靈然空不空。一牛纔飲水，五馬不嘶風。位裏亡消息，機頭有變通。三千大千事，彈指入圓融。
偈頌二百零五首  其七○ 釋正覺 
三界唯心，唯心三界，一切法空觀自在。處處光明處處身，者回泡幻同無礙。吐雲如山，吞川如海，了無毛髮居其外。萬象森羅盡我家，只箇虛空肚皮大。
偈頌二百零五首  其七一 釋正覺 
佛身光明了無垢，性水清浄常不渾。降生沐浴吉祥事，要以大開功德門。哆哆和和增口業，膠膠綴綴添塵結。大家浄洗佛渾身，徹底洞然明皎潔。長時諸佛洗我身，今日衆僧洗我佛。
偈頌二百零五首  其七二 釋正覺 
時行即行卓然何倚，時止即止廓爾獨靈。歷萬變而不我求功，住一如而不我藏用。
偈頌二百零五首  其七三 釋正覺 
淵默之津，皓然之色。混處功齊，細看轉側。昆侖脫手黄金繩，鼻孔纍垂收不得。
偈頌二百零五首  其七四 釋正覺 
長者長法身，短者短法身。虛空已是色，大地却非塵。覷得破阿那律祖，放得穩舜若多神。飄飄閑戲白鷗水，栩栩夢遊蝴蝶春。拶頭拶面推來也，眼裏無筋一世貧。
偈頌二百零五首  其七五 釋正覺 
不可得而有，不可得而無。寂寂十方坐斷，寥寥一境清虛。妍醜那能瞞浄鏡，青黄莫我染明珠。剎海不能關鎖月，夜來流影在珊瑚。
偈頌二百零五首  其七六 釋正覺 
渠非老朽，不禮不受。威音世前，毗盧頂後。把定壺中白日長，觸著匣內青蛇吼。良醫叮囑病人，服藥不如忌口。
偈頌二百零五首  其七七 釋正覺 
不是心，不是物。非天非人，非僧非俗。南北東西莫我尋，長短方圓莫我測。牛飲星河，兔眠月窟，徹底靈明破昏塞。末山超拔兮頂相不形，鐵磨變通兮舌頭無骨。
偈頌二百零五首  其七八 釋正覺 
吾家日日選場開，及第心空有大才。莫把桂枝零碎折，爲佗和月抱將來。
偈頌二百零五首  其七九 釋正覺 
十方大地是我一箇身便能禁足，十方衆生是我一箇漢方解護生。禁足也步步不妄行，護生也心心不妄動。
偈頌二百零五首  其八○ 釋正覺 
十方法侶共安居，雲月身心照處虛。轉側蘆汀飛鶴鷺，亡機林壑混樵漁。瘢痕若盡光無際，絲糝纔萌念有餘。廊下相逢休放喝，且容興化撒珍珠。
偈頌二百零五首  其八一 釋正覺 
踏破草鞋赤脚走，拄杖頭上挑日月。智門真得祖家風，放出雲門廣長舌。大智如愚，大功若拙，用盡工夫參不徹。莫於平地上增堆，休向虛空裏釘橛。
偈頌二百零五首  其八二 釋正覺 
途中久客憶家山，一線蹊通入翠寒。望處霽雲收素練，跨門殘月墮金盤。十虛俱殞眼方闊，三世齊吞肚覺寬。變化鯤鵬底時節，霄程九萬看風摶。
偈頌二百零五首  其八三 釋正覺 
正晝熱，深夜凉，冰壺誰復到中央。身心直許摩雲月，脾肺都將洗雪霜。莫守一色處，莫坐萬年床。玉人轉側機梭動，細辨裏頭偏正方。
偈頌二百零五首  其八四 釋正覺 
身裏出門，門裏出身。白雲能作客，明月解隨人。
偈頌二百零五首  其八五 釋正覺 
一句超然，良馬影鞭。道出語默，理合方圓。運斤之妙，賓主可憐。斲輪之伎，父子不傳。莫將爻象兮相求龜殻，纔落是非兮底事驢年。
偈頌二百零五首  其八六 釋正覺 
鑑像谷神，雲心月影。閒閒不宰於功，歷歷無私於應。莫問正偏，誰論動靜。自方自圓，誰欠誰剩。能來異類中行，常處那伽大定。雲水叢林自恣人，果如是也須相慶。
偈頌二百零五首  其八七 釋正覺 
父母所生眼，悉見三千界，拈却案山誰我礙。直饒全象無全牛，未免依前還礙塞。衲僧家，真慶快。物我虛空，混成一塊。更於何處著根塵，祇箇堂堂觀自在。
偈頌二百零五首  其八八 釋正覺 
不展事，不投機。不徇緣，不答話。箇是出格，轍脫窠臼。平生肝膽向人傾，相識猶如不相識。
偈頌二百零五首  其八九 釋正覺 
雨從何來，不離問處。森羅大千，出乎方寸。照中之虛，靜中之動，衲僧分上常相共。寒露濡松夜氣清，皋禽驚起月巢夢。舉劉端公問雲居：雨從何來？居云：從端公問處來。
偈頌二百零五首  其九○ 釋正覺 
主中主，須辨取。動犯威嚴，細看規矩。貴不可得其名，壽不可窮其數。四溟潮落露仙山，萬里雲開廓天宇。
偈頌二百零五首  其九一 釋正覺 
蘇秦嘗佩六國印，許由還厭一瓢風。了無佗相能通變，可笑僧繇畫誌公。
偈頌二百零五首  其九二 釋正覺 
靈機未動，道環先入。極理也妙得窮通，順事也聊分借借。無象無私，何固何必。娟娟印水之月魂，冉冉在華之春律。巍巍堂堂兮煒煒煌煌，三千大千兮周行獨立。
偈頌二百零五首  其九三 釋正覺  华山
幾許歡心幾許愁，好看野老兩眉頭。家風平貼清如鏡，水瘦山空一樣秋。手段通變，身心自由，不怕風濤雪擁舟。海上三山頹一掣，六鼇連落上金鈎。華嶽連天秀，黄河輥底流。
偈頌二百零五首  其九四 釋正覺 
大而無外，小而無內。合虛空而無欠無餘，混萬象而成團成塊。不出不在，不失不壞。我不與物爭，物不爲我礙。路逢達道人，不將語默對。三千界裏放光明，雙六盤中休喝彩。
偈頌二百零五首  其九五 釋正覺 
裏頭看，勿暑寒，直下滄溟瀝得乾。我道巨鼇能俯拾，笑君沙際弄釣竿。
偈頌二百零五首  其九六 釋正覺 
雲門老子能施設，胡餅佛祖俱超越。哆哆和和兩片皮，狤狤獠獠三寸舌。不是特地展家風，也非投機應時節。生鐵鑄成無孔鎚，忒團圞兮難下楔。
偈頌二百零五首  其九七 釋正覺 
皓然雪月浄無埃，一色功中更放開。喚起牧童蓑底夢，白牛鼻孔拽教回。
偈頌二百零五首  其九八 釋正覺 
陰陽爻象此爲宗，殺活機頭看變通。玉女退身功後位，木人引步異中同。一塵不受能虛廓，萬像無遺却混融。借得因緣成現用，玲瓏八面盡家風。
偈頌二百零五首  其九九 釋正覺 
飲乾巨海，推倒須彌，廓大靈通更是誰。馨香秀林栴檀枝，哮吼出屈師子兒。三千界現一彈指，八萬門開雙用眉。知不知，爲不爲。道滿十處兮心超億劫，影流萬象兮氣分二儀。
偈頌二百零五首  其一○○ 釋正覺 
宿雨洗去山面塵，東君料理山家春。浩劫壺中勿新歲，枯木巖前有古人。寒暑不到以法界爲處，齒髮不老以虛空爲身。坐間默有相傳意，川上乾無逝去津。
偈頌二百零五首  其一○一 釋正覺 
生滅夤緣不著人，一年纔盡又逢春。森羅借得爲他用，法界渾侖是我身。不受雜毒，自然純真。拈却千差亡彼此，打成一片沒根塵。
偈頌二百零五首  其一○二 釋正覺 
非男女之相，出有無之量。透萬機之前，超三界之上。窮而通，簡而當。松含月兮夜寒，溪带雨而春漲。
偈頌二百零五首  其一○三 釋正覺 
管籥真風暗度韶，春恩如許在芳條。志公不是閑和尚，拄杖頭邊有剪刀。
偈頌二百零五首  其一○四 釋正覺 
鶯弄歌喉華弄妍，如許春事在門前。道沖而用亡機者，買盡風流不著錢。
偈頌二百零五首  其一○五 釋正覺 
壽等南山，位崇北斗。機運象先，體同道久。明逾日月兮普及幽深，德合乾坤兮廓無前後。
偈頌二百零五首  其一○六 釋正覺 
清徹性空水，圓明浄智身。箇中不洗體，直下了無塵。有成佛，有降神。有彼岸，有迷津。哆哆和和此其始，膠膠綴綴此其因。底時節，釋迦文，惡水驀頭澆莫嗔。何須念彼觀音力，自然還著於本人。
偈頌二百零五首  其一○七 釋正覺 
不起一念，向道須彌。舌頭一臠肉，口唇兩邊皮。雲門得用妙如許，不落是非知不知。
偈頌二百零五首  其一○八 釋正覺 
蕭然一念未萌初，露柱懷胎辨得無。風掃餘雲月未上，霽虛廓浄絕方隅。
偈頌二百零五首  其一○九 釋正覺 
嶺頭功德眼，倦足等閑垂。紅爐一點雪，直下廓亡依。
偈頌二百零五首  其一一○ 釋正覺 
百草頭上平生事，鬧市門前百億身。及盡如許閑影響，體明空劫那邊人。那邊人，何所有，白雲斷處青山秀。絕他緣，唯自守，結夏須教醭生口。有說便是野干鳴，無說自然師子吼。
偈頌二百零五首  其一一一 釋正覺 
凡聖通同共一家，寂光田地看生涯。而今選佛心空去，自有丘園開覺華。
偈頌二百零五首  其一一二 釋正覺 
三千世界出彈指，百億莊嚴集化身。壽域無疆同道久，河沙劫數一成春。
偈頌二百零五首  其一一三 釋正覺 
世尊無說說，迦葉不聞聞。默默到時良自慶，家山元在白雲根。
偈頌二百零五首  其一一四 釋正覺 
歸根得旨，葉落知秋。拈得鼻孔，失却舌頭。照徹三世佛之頂𩕳，把定歷代祖之襟喉。玉井涵碧，冰壺斷流。諸法空寂爲之座，是須坐處不停囚。
偈頌二百零五首  其一一五 釋正覺 
當處出生，當處滅盡。三世如來，相授此印。石人放意卧煙寒，玉女摇頭看曉信。
偈頌二百零五首  其一一六 釋正覺 
雪峯之子，德山之孫，葛藤牽轉難窮根。截斷衆流見源底，相應函蓋同乾坤。長長短短無節奏，綿綿密密忒鶻侖。隨波逐浪恁麽去，上船便到家前門。
偈頌二百零五首  其一一七 釋正覺 
端公問處來，徑直勿迂回。善財處處逢彌勒，彈指作聲樓閣開。
偈頌二百零五首  其一一八 釋正覺 
冰鑑浄，玉壺寒。一亙清處擡脚易，十分明白轉身難。混身轉却舌頭短，轉却渾身鼻孔寬。
偈頌二百零五首  其一一九 釋正覺 
一人之父，百王之師。道機有餘兮，動若四時。壽域無疆兮，量同二儀。大功不宰，至化無爲。妙兮雖喻，智也不知。權挂垢衣云是佛，却裝珍御復名誰。
偈頌二百零五首  其一二○ 釋正覺 
耳應聲而無響，眼有照而亡緣，曠劫清規裏許圓。生死死生不到處，雲磨秋色水連天。
偈頌二百零五首  其一二一 釋正覺 
寒林濡露，明月濯波。時節恁麽，衲僧如何。廓一念不見有自，極十方不見有它。遍界通身無背面，莫教絲緒落機梭。
偈頌二百零五首  其一二二 釋正覺 
十月朔，風雨肇寒天意作。叢席地爐今日開，免燒木佛無斟酌。丹霞將錯就錯，院主眉鬚墮落。如聾如盲大家翁，攪擾殺你不要惡。
偈頌二百零五首  其一二三 釋正覺 
深深處，細細行。隱隱時，密密覷。若能恁麽徹根徹，源旁參回互宛轉。虛玄不觸尊貴機，橫梭度針露線穿。
偈頌二百零五首  其一二四 釋正覺 
一日不作，一日不食，歇者無心穫者力。分明只箇是家風，會得種田博飯喫。
偈頌二百零五首  其一二五 釋正覺 
唯心唯識，平出平入。金刀之齊，玉尺之直。你喚甚麽作三界，真箇不曾遺顆粒。
偈頌二百零五首  其一二六 釋正覺 
王老師，足意氣，是是非非蕩情謂。倚天照雪爛光芒，掃盡攙搶千萬里。
偈頌二百零五首  其一二七 釋正覺 
一枝秀出栴檀林，想見馨香慰衆心。不負老兄開鑿力，當風子和鶴鳴陰。
偈頌二百零五首  其一二八 釋正覺 
影略門前倒剎竿，箇中消息授傳難。玲瓏侍者能相委，盤走明珠珠走盤。
偈頌二百零五首  其一二九 釋正覺 
功勳消，階級盡。尊貴不知名，威嚴莫得近。子退步而就父，臣轉身以合君。機轉玉輪側，妙葉正當風。
偈頌二百零五首  其一三○ 釋正覺 
湛湛不昏，綿綿若存。三世佛護持爲之頂相，歷代祖傳受爲之命根。蒼頭祖父寒居位，白髮兒孫夜過門。
偈頌二百零五首  其一三一 釋正覺 
道契如如，非有非無。靜也神之在谷，應也像之在珠。了無所住，照不失虛，無影杖子兩人扶。清華臨於至鑑，深密守於元樞，機輪文彩妙窮初。霽色廓澄兮秋懷月滿，秀稜重疊兮雲卷山癯。
偈頌二百零五首  其一三二 釋正覺 
不即不離，非取非捨。自東自西，誰上誰下。委曲也順俗亡功，驀直也應真不借。珠中有火君須信，休向天邊問太陽。
偈頌二百零五首  其一三三 釋正覺 
只者一縫大小，飽叢林漢分曉。點頭言語，丁寧擺手。舌頭狤獠不狤獠，人人脚下長安道。
偈頌二百零五首  其一三四 釋正覺 
不問維摩經，看底甚麽經，大千卷出破塵情。水中鹽味，色裏膠青，機前有路妙難名。纔形言像迢然去，又是泥團換眼睛。
偈頌二百零五首  其一三五 釋正覺 
一陽生，萬物潜萌。隱隱有像，寥寥未形。蚌腸含妙藴，犀角暈通星。密密用，細細行，本智虛融與理冥。露地白牛肥膩飽，擁蓑人駕雪山耕。
偈頌二百零五首  其一三六 釋正覺 
今朝臘月二十五，衲僧一曲和雲門。誰將節奏亂孔竅，不到瘢痕傷斧斤。舌無骨，眼有筋，方見韶陽老子能。拍拍元來渾是令，哩鳴囉了邏鳴稜。
偈頌二百零五首  其一三七 釋正覺 
喫茶去，喫茶去，明明指人無異語。家風平展沒機關，誰道趙州謾院主。苦苦苦，往往邯鄲學唐步。恰恰長安道上行，分明有眼如天瞽。
偈頌二百零五首  其一三八 釋正覺 
歲朝坐禪，萬事自然。心心絕待，佛佛現前。清白十分江上雪，謝郎滿意釣漁船。
偈頌二百零五首  其一三九 釋正覺 
明月蘆華四望連，轉身人上合同船。借功自有旁參事，歷歷機頭看正偏。
偈頌二百零五首  其一四○ 釋正覺 
浄不涉緣，照不對物。用無去來之相，混無彼我之心。穩穩密密，玲玲瓏瓏。宛轉虛玄事不彰，明暗只在影中圓。
偈頌二百零五首  其一四一 釋正覺 
雲無心成何處雨，蜜有味是誰家華。一鉢上方分得飯，歸來香氣滿毗耶。
偈頌二百零五首  其一四二 釋正覺 
輕煙羃羃衲僧家，節物迎春氣象華。流水落華無限意，遊山消息付長沙。
偈頌二百零五首  其一四三 釋正覺 
世夢短，劫壺寬，底人退步裏頭看。豹變文而霧重，龍不卧而潭寒。欲使人人雙眼冷，要須先瀝髑髏乾。
偈頌二百零五首  其一四四 釋正覺 
桃華浪裏振脩鱗，一躍龍門看化身。諦了十方三世事，無始的的自家春。
偈頌二百零五首  其一四五 釋正覺 
吸盡西江向汝道，馬師家風不草草。截流一棹破煙寒，天水同秋清渺渺。
偈頌二百零五首  其一四六 釋正覺 
白雲之賓青山伴，位裏借功看互換。無底合盤轉手擎，穿心碗子通身飯。
偈頌二百零五首  其一四七 釋正覺 
春雲堆絮，春雨散絲，華開笑口柳申眉。翻紫燕，嚼黄鸝，聲色叢中有路歧。家風鼻孔相摩觸，不獨觀音大士知。
偈頌二百零五首  其一四八 釋正覺 
差之毫釐，失之千里。會也打草驚蛇，不會也燒錢引鬼。荒田不揀老俱胝，只今信手拈來底。
偈頌二百零五首  其一四九 釋正覺 
主中賓，賓中主，相合回頭看裏許。明月團團夜正央，昆侖抱出珊瑚樹。
偈頌二百零五首  其一五○ 釋正覺 
水不洗水，金不博金。眼不見眼，心不用心。不墮根境識，那涉去來今。迷裏忽然逢達磨，何曾特地作叢林。
偈頌二百零五首  其一五一 釋正覺 
我住汝亦住，我行汝亦行。結制順諸佛，禁足護衆生。金鎖無鬚兩頭動，靈犀有暈中間明。泥牛入海恰半夜，木雞喚月看五更。雲倚山是父子，眼約眉爲兄弟。三世同參或一段合宗家之事，大千等量破微塵出自己之經。瓊林寸寸寶，旃檀片片馨。物物頭頭有平出底多許，心心法法無外來底一星。抹抹撻撻憨皮袋，跛跛挈挈常不輕。無是無非長默默，非凡非聖獨惺惺。蒲團坐倚無他事，永日寥寥謝太平。
偈頌二百零五首  其一五二 釋正覺 
笊籬木杓，錢貫井索。受用見成，家風廓落。生涯放得信緣看，佛法更於何處著。不用安排只麽從，自然心地常安樂。
偈頌二百零五首  其一五三 釋正覺 
默默相投時節，燈燈不斷光明。其間著脚渾無地，望盡玉壺連底清。
偈頌二百零五首  其一五四 釋正覺 
句裏明宗則易，宗中辨的則難。也須是到箇時節，始得色轉不見身。功亡不知位。絕憐大匠一斲泥，不犯祖師三尺鼻。兒孫去後阿誰共守清貧，臣庶退時獨自難稱尊貴。
偈頌二百零五首  其一五五 釋正覺 
尋常撞搕，當面諱却。可憐傅大師，處處失樓閣。
偈頌二百零五首  其一五六 釋正覺 
來問此經低聲，大千卷自塵中出，三世佛從口裏生。天得一以清，地得一以寧，空無依兮谷不盈。摩訶般若波羅密，落日漁樵歌太平。
偈頌二百零五首  其一五七 釋正覺 
塵塵三昧，彼彼不外。千峯向嶽，百川赴海。更無一法不如來，只箇堂堂觀自在。
偈頌二百零五首  其一五八 釋正覺 
百城遊遍，遍詣文殊。不見其身，唯摩其頂。老眼就看青嶂骨，敗鞋行到白雲根。
偈頌二百零五首  其一五九 釋正覺 
地藏栽田博飯，南泉買鎌割禾。六祖負舂明歷歷，金牛棒鉢笑呵呵。古人得恁飽參煞，爾輩莫嫌辛苦多。
偈頌二百零五首  其一六○ 釋正覺 
難難難是遣情難，情盡圓明一顆寒。大法眼，不相謾。面前不破案山礙，直下無津識浪乾。
偈頌二百零五首  其一六一 釋正覺 
木有火傷身，人有火傷神。木無火不生，人無火不成。地水風火，亦復如是。四大普周同法界，各各普周無障礙。只者普周無礙時，自然無壞無不壞。
偈頌二百零五首  其一六二 釋正覺 
只者便是，非像非鏡。誰主誰賓，何偏何正。縫罅莫我欺無孔之槌，錙銖莫我定無星之秤。聊將柱杖攪滄溟，令彼魚龍知水爲命。
偈頌二百零五首  其一六三 釋正覺 
須知風動心摇樹，果見雲生性起塵。雨霖霖兮日杲杲，點頭彌勒解分身。
偈頌二百零五首  其一六四 釋正覺 
玉壺著脚四圍寬，妙處其中轉側看。顧鑑功忘鼻孔直，津流識盡髑髏乾。夜橫河漢白，霜洗斗牛寒。
偈頌二百零五首  其一六五 釋正覺 
休去歇去，絕言絕慮。廓無所依，妙無所住。轉歷歷之機，運綿綿之步。神遊方外靈臺，道契環中虛處。藏身白雲雲外家，著脚青山山下路。宛轉窮通，旁參回互。十成收得返魂香，一等來撾荼毒鼓。肯觸氣於死蛇，要捋鬚於猛虎。却借其功，不謀而遇。枯木龍吟而起雲，南山豹變□披霧。律入春筒，影流曉戶。百億儀分，三千體露。大經掇出於微塵，古佛相交於露柱。歷代諸祖只箇生涯，一切衆生同時滅度。大用石火遲，全機電光遽。哆哆和和也問若剪答如裁，轟轟磕磕也喝如雷棒如雨。洞山佛對三斤麻，趙州衫重七斤布。道火不我燒唇，道水不我濡袴。無是無非，何規何矩。柱杖子裏許將來，鉢袋子那時分付。
偈頌二百零五首  其一六六 釋正覺 
無對無待，有兼有带。歷歷物機，空空眼界。綿綿相柱兮箭鋒，恰恰相應兮函蓋。巨海飲毛，妙峯納芥。彼不見其有餘，我方知其無外。普明照世約同參，補怛落伽觀自在。
偈頌二百零五首  其一六七 釋正覺 
靜沉沉，明蕩蕩，雪滿十方，雲迷四向。一色影裏是誰坐著功勳，百尺竿頭阿你變通伎倆。恁麽時須辨幾微，恁麽處須明的當。趁不去露地白牛，透得過流河香象。徹見其源，如指諸掌。恁麽盡去也無法可傳，恁麽却來也有人相亮。
偈頌二百零五首  其一六八 釋正覺 
三世諸佛不知有，忉忉怛怛揚家醜。狸奴白牯却知有，跛跛挈挈能自守。弄鱉鼻兮憶南山，透法身兮藏北斗。風飄白雪嶺頭梅，春撚金絲堤上柳。天童也要不沾唇，三盞清源白家酒。
偈頌二百零五首  其一六九 釋正覺 
你也恁麽住，我也恁麽住，作業相似貧相聚。十方無壁，四面無門。遮醜無衣，禦寒無絮。直下不居功，箇中看轉處。采華蜂集萌不枝，卧月鳥棲無影樹。
偈頌二百零五首  其一七○ 釋正覺 
三寸舌，兩片唇，無始時來賺殺人。解弄不教圭角露，阿誰參見跛雲門。
偈頌二百零五首  其一七一 釋正覺 
老大叢林快說禪，不將禪拄口皮邊。谷深山遠空無像，何處人呼應不圓。
偈頌二百零五首  其一七二 釋正覺 
一頭白髮幾回春，方信閑身似癡人。直下放教平穩去，更將何法作根塵。法無根塵，心無向背。心無向背，道合自然。道合自然也，日日好日，年年好年。東君刀尺裁華木，付與過頭杖子禪。
偈頌二百零五首  其一七三 釋正覺 
三界無法，何處求心。風生虎嘯，霧起龍吟。泥中有刺，綿裏有針。華鳥隔牆相喚甚，十分春事到家林。
偈頌二百零五首  其一七四 釋正覺 
不墮前後，獨超古今。喚回千歲夢，飛出九皋禽。無棲泊，勿猜斟，只箇虛空等樣心。直下一槌光迸散，斬新彈子出爐金。
偈頌二百零五首  其一七五 釋正覺 
山谷之響，水監之像。白雲之心，太虛之量。應機也乍卷乍舒，據令也全收全放。三千世界你夤緣，百億分身君伎倆。風行空，船駕浪，施受通同無住相。一言相送知不知，千僧在你鉢盂上。
偈頌二百零五首  其一七六 釋正覺 
家法簡嚴，非二非三。月來明湛水，雲退露寒巖。真機自得妙處，誰參不是文殊。白槌後也應，千古屈瞿曇。
偈頌二百零五首  其一七七 釋正覺 
清浄性空水，光明法界身。依俙辨白處，便是誕生人。不洗體，不洗塵，妙觸宣明悟水因。借問當年向去事，如何今日却來親。二千年前此時候，指天指地師子吼。雲門居亂思太平，打殺不妨將餧狗。指東話西，將無作有。惡水潑君君莫嗔，而今看你如何受。
偈頌二百零五首  其一七八 釋正覺 
喫粥了，洗鉢去，法爾圓成正規矩。可憐葉氏怕真龍，却怪謝郎欺猛虎。本常路，真實語，這僧且問如何悟。從來鼻孔大頭垂，不用安排兮自著處所。
偈頌二百零五首  其一七九 釋正覺 
泥泥水水一年農，收拾將來碓下舂。炊軟香分千鉢飯，肚皮參飽放頹慵。
偈頌二百零五首  其一八○ 釋正覺 
一色是須轉，大功不我居，珠走碧盤盤走珠。直下滄溟取明月，吾家自有崑崙奴。天宇豁空雲卷雨，溪容澄澈水懷秋。
偈頌二百零五首  其一八一 釋正覺 
乞食浙西蘇與秀，人人奉佛家家富。收拾幾成三萬緡，尚自不能供衆口。
偈頌二百零五首  其一八二 釋正覺 
却請和尚道，三世諸佛也靠倒。釋迦師，浄名老，毗耶摩竭心相照。倦鶴夜移巢，靈蛇寒入草，正偏轉側兮妙圓兼到。
偈頌二百零五首  其一八三 釋正覺 
作麽生行，履得十成，去功業力爭英雄。劉項時，將太平。坐亨朴懋，羲軒世人。
偈頌二百零五首  其一八四 釋正覺 
莫向枯龜版上鉆，衲僧開口見心肝。蓮華荷葉出未出，做盡工夫轉覺難。
偈頌二百零五首  其一八五 釋正覺 
不得諱，有頭底。當時你带累別人，而今別人带累你。來生我家，作業相似，針線穿聯細中細。迦葉阿難不相知，人人各自住三昧。裏許轉功勳，這邊得遊戲，到底還須徹根蒂。望斷冥鴻沒處秋，蒼蒼一色天連水。
偈頌二百零五首  其一八六 釋正覺 
地藏栽田做活計，南泉鎌子能收刈。日用平懷穩便休，自然顆糝無遺棄。無遺棄，不容易。你也莫虧我，我也不虧你。兩家賓主平，四稜齊塌地。風不鳴條，雨不破塊，箇是叢林飽參底。牧來純熟水牯牛，檢點將來墮隨類。
偈頌二百零五首  其一八七 釋正覺 
仲秋漸凉，蒲團放穩長連床。身心澄徹見淵底，河漢淡淡秋磨光。二祖不短，少林不長，相傳笑殺威音王。你無所得，我無所藏，四無壁落渾大方。萬世清規信明白，夜寒吐月山蒼蒼。
偈頌二百零五首  其一八八 釋正覺 
經歸藏，禪歸海。稽首歸依，合掌頂戴。王老師，超物外。二十年前恁麽來，而今去盡閒光彩。
偈頌二百零五首  其一八九 釋正覺 
九月又重陽，菊華依舊黄。淵明是醉不是酒，蕩蕩遊心於大方。
偈頌二百零五首  其一九○ 釋正覺 
無人接得渠，貴逼馬相如。果來橋上也，記得柱頭書。無人識得渠，棋局醉樵夫。回頭斧柯爛，大海一成枯。
偈頌二百零五首  其一九一 釋正覺 
玉女依稀夜動機，錦絲歷歷吐梭臍。水天湛碧全功墮，雪月寒清一色迷。
偈頌二百零五首  其一九二 釋正覺 
釋迦自是釋迦，然燈莫要添些。不用燒錢引鬼，何須勾賊破家。你那裏針劄不入，我這裏石上栽華。
偈頌二百零五首  其一九三 釋正覺 
諸見若盡，慎勿追尋。纔有是非，紛然失心。
偈頌二百零五首  其一九四 釋正覺 
不落階級，卓卓超出三際。曷用安排，十方自然畐塞。五色線不我羈縻，七寶冠是誰嚴飾。
偈頌二百零五首  其一九五 釋正覺 
香林臘月火燒山，關楗如今透底難。無礙機鋒能自在，虛空揮劍不成瘢。
偈頌二百零五首  其一九六 釋正覺 
若恁麽，也難得，清光浩蕩無瑕隙。人言千里本同風，我道十方渾一色。渾一色，須轉側。纔轉側，透關隔。透關隔，酬爾平生今脫白。儂家龜鶴自成仙，昨夜龍門無宿客。
偈頌二百零五首  其一九七 釋正覺 
清白傳家雪月光，玉壺中有轉身方。情乾識盡功勳斷，不覺全身入帝鄉。
偈頌二百零五首  其一九八 釋正覺 
一著能回一局棋，仙即妙處只些兒。點開活眼分生殺，不作窮忙死馬醫。倒却門前剎竿著，一把推出誰藏縮。工夫磨琢老成人，圓陀陀地無稜角。
偈頌二百零五首  其一九九 釋正覺 
一燈分耀百千燈，箇事宗家誰也曾。少室相傳斷臂可，黄梅分付墜腰能。
偈頌二百零五首  其二○○ 釋正覺 
聞說英雄苦戰爭，四方歧路自難行。而今踏著長安道，始信家邦久太平。
偈頌二百零五首  其二○一 釋正覺 
曾到家山裏許看，星河濯月霽天寒。箇時失却娘生口，始信從來鼻孔寬。
偈頌二百零五首  其二○二 釋正覺 
演出一大藏，明明超過諸緣上。隨曲隨直也流水轉山，隨高隨下也虛舟駕浪。
偈頌二百零五首  其二○三 釋正覺 
靈雲悟桃華，玄沙旁不肯。昭昭然此心分明，隱隱也放身未穩。放得穩，八兩元來是半斤，鈎頭秤尾能平等。
偈頌二百零五首  其二○四 釋正覺 
一物長靈，十方普應。騎聲跨色，超眺越聽。浩浩也能縱能橫，如如也能動能靜。參飽叢林箇樣人，取飯不問誰家甑。佛云常乞是清規，一切食中斯正命。
偈頌二百零五首  其二○五 釋正覺 
一雨霑濡，諸根萌動。青黄各成其姿，長短各隨其用。綿綿也妙有機絲，混混也廓無稜縫。若人問我如何，敢道不快漆桶。
偈頌二百零五首  其二○六 釋正覺 
若於一切法上通，身去亦是有所得。若於一切用處豁，落去亦是有所得。
偈頌二百零五首  其二○七 釋正覺 
心心智通，佛佛道同。十方圓滿，八面玲瓏。施時也三乘教備，坐處也一切法空。應供而來有不受之受，度世而出得無功之功。動而常靜，用時彌沖。處處不乖兮水中夜月，物物斯應兮華上春風。因緣和合而生，生不可生生。影生於形，響生於聲。森羅萬像從崢嶸，虛空廓落無虧盈。杳杳冥冥，靈靈明明。是其中之精，非其外之情。見本家曠古之佛，得自己廣大之經。湛兮若存無迹像，善惡不我相隨行。物物現成觀自在，人人具足常不輕。
偈十首  其一 釋正覺 
即此見聞非見聞，更無聲色可呈君。箇中若了全無事，體用何妨分不分。
偈十首  其二 釋正覺 
萬法是心光，諸緣唯性曉。本無迷悟人，只要今日了。心無形影，對緣即照。
偈十首  其三 釋正覺 
男子身中入正定，女子身中從定起。一塵入正受，諸塵三昧起。展翅奔騰六合雲，摶風鼓蕩四溟水。
偈十首  其四 釋正覺 
心是根，法是塵，兩種猶如鏡上痕。塵垢盡時光始現，心法雙忘性即真。
偈十首  其五 釋正覺 
牢籠不肯住，呼喚不回頭。古聖不安排，至今無處所。
偈十首  其六 釋正覺 
萬像之中獨露身，唯人自肯乃方親。昔年謬向途中覓，今日觀來火裏冰。
偈十首  其七 釋正覺 
交互明中暗，功齊轉覺難。力窮忘進退，金鎖網鞔鞔。
偈十首  其八 釋正覺 
觸目絕對待，萬法無不在。是汝心不知，非汝心不會。不會無不會，不知無不知。只箇不會知，殊特也大奇。
偈十首  其九 釋正覺 
一段光明亘古今，有無照破脫情塵。當頭觸著彌天過，退步承當特地新。紫極宮中鳥抱卵，銀河浪裏兔推輪。是須妙手携來用，百億分身處處真。
偈十首  其一○ 釋正覺 
衲僧巴鼻，圓明絕纇。直須推倒，却要扶起。玉馬飲乾明月泉，泥牛耕破玻璃地。披毛戴角異中來，天上人間能幾幾。
偈二首  其一 釋正覺 
心地含諸種，普雨悉皆萌。既悟花情已，菩提果自成。
偈二首  其二 釋正覺 
妄息寂自生，寂生知則現。知生寂自滅，了了唯真見。
吳傅朋郎中書來嘗得李伯時所畫震旦第一祖西歸像相需以贊說偈寄之 釋正覺 
其來何求，其去無得。寂漠度嶺兮萬里獨行，清白傳家兮九年一默。針芥投而妙不可名，毫釐差而敝不可塞。知過而改，知難而退。誰去誰來，自買自賣。當面諱却兮滿眼烏華，望涯贊之兮隔身鯨海。
吳興辯長老以達磨畫像請贊 釋正覺 
長蘆駕浪，隻履西歸。求支那之法器，付屈眴之田衣。度九年之緘默，印二祖之靈知。海犀酣月而暈，寒烏带雪而飛。機前自得兮頂目四照，迷裏相逢兮鼻頭下垂。水著秋清兮湖光湛湛，山銜落日兮雲錦輝渾。
寶峰照和尚真贊 釋正覺 
山擁雲腴，水懷月晝。照徹體前，湛存身後。機頭梭路微分，針鼻線芒初透。靈涵萬象兮彼不遺餘，坐斷十方兮我無滲漏。
弟子薄堅仁以幅縑寫圓悟禪師像徑山裕虎丘隆二高弟侍焉紹興丙辰二月八日予乞食之蘇臺過其家且出以相示再三有請輒隨喜贊云 釋正覺 
力世佛宗，心傳我公。一拳活計，一喝家風。影草呈機也三聖却瞎，精金出冶也百丈還聾。綽綽有裕，恢恢而隆。阿難迦葉之多聞抖擻，目連鶖子之智慧神通。真得不借之應，大同不宰之功。百川曲折兮自然到海，萬象森羅兮不可逃空。
法澄上人出長蘆了師兄畫像求贊 釋正覺 
傲雪松孤，懷雲石癯。妙存而有也不有，獨照而無也非無。萬象勿能逃空王之印，衆色莫我染靈蛇之珠。金雞啼寒兮曉分夜戶，玉兔弄魄兮瑩徹冰壺。
從首座畫予於松石間求贊 釋正覺 
孤坐默默，倚杖沉沉。石懷雲而無像，松嘯風而有音。應兮珠盤不撥而自轉，湛兮玉井隨汲而彌深。諸塵不受兮十分清氣，三際無寄兮一片閒心。
禪人寫真求贊  其一 釋正覺 
默默傳真，如何指陳。性月不夜，心華長春。凈有容兮海印，應無爽兮谷神。覿面相呈諱不得，煩君爲我洗清貧。
禪人寫真求贊  其二 釋正覺 
古澗退潦，寒林著秋。山空雲自在，水凈月相投。向道底心非世用，更嫌何處不風流。
禪人寫真求贊  其三 釋正覺 
阿儂是誰，恰恰相隨。眉毛垂眼尾，鼻孔壓唇皮。默默機輪何處轉，玉人踏破吠瑠璃。
禪人寫真求贊  其四 釋正覺 
情閒口快，眼深鼻隆。有時對雲水，無可展家風。夢鶴卧寒兮月魂泣露，冥鴻望斷兮秋色摩空。
禪人寫真求贊  其五 釋正覺 
黄瘦厭厭，風規冷嚴。萬機閒暇，一味清恬。心宗提簡默，手段掃廉纖。歲寒不變兮虛懷若竹，道妙難傳兮有口如鉗。
禪人寫真求贊  其六 釋正覺 
槁寒初不展家風，默默神遊透劫空。百草頭邊興化事，自然秋色水天同。
禪人寫真求贊  其七 釋正覺 
似與不似，毫釐千里。真與不真，大方一塵。理無生兮如夢事，妙不死也如谷神。徹見淵源方是我，了知變態無別人。
禪人寫真求贊  其八 釋正覺 
身心廓如，手段卷舒。似華作蜜，如井覷驢。外不痕兮空印普應，中無象兮道環常虛。亡機孤坐兮自不爲礙，把臂同行兮誰敢相疏。
禪人寫真求贊  其九 釋正覺 
床倚杖蔾，權名住持。久默鉗口，一笑伸眉。雲水誰相問，家風自不知。明白寧居兮河空月轉，寂寥無象兮雨霽天垂。
禪人寫真求贊  其一○ 釋正覺 
貌古骨癯，雲閒月孤。相隨似有，認著還無。三千界內誰相外，雙六盤中不到輸。
禪人寫真求贊  其一一 釋正覺 
胡床寒，坐卓卓，只箇虛空唱兮萬象和。道契環中有智遊，言滿天下無口過。
禪人寫真求贊  其一二 釋正覺 
默默家風，雲摩霽空。露月夜爽，天水秋同。人傳眉目好，我道骨頭窮。華鬚凝粉蜂房蜜，桂轂流魂犀角通。
禪人寫真求贊  其一三 釋正覺 
誰道物齊，俱亡品題。欺唇一鼻直，蓋眼兩眉低。大千同入印，三世未分畦。斫額望之不及，擬心思也還迷。
禪人寫真求贊  其一四 釋正覺 
枯坐清嚴，真宗劇談。一明無異相，萬化是同參。牛頭轉覺病懶，鳥喙不用華銜。甘分住山三束篾，等閑對客七斤衫。
禪人寫真求贊  其一五 釋正覺 
畫得似誰，胡床黲衣。默遊彷彿，去就依稀。洞山錦開縫，雲巖絹下機。功亡妙盡看消息，野水磨秋白鳥飛。
禪人寫真求贊  其一六 釋正覺 
面瘦頰凸，眉棱眼深。默亡所住，妙在而今。鱗潛寒水，鶴夢月林。應聲應色分身也，拍手家家觀世音。
禪人寫真求贊  其一七 釋正覺 
寫出夢中身，你道真不真。槁寒秋在眼，淵默醭生唇。道環誰謂無象，空谷自來有神。父子不傳些子妙，白首儂家老斲輪。
禪人寫真求贊  其一八 釋正覺 
畫手未相識，默心誰與知。千峯斂雲脚，一月濯風漪。牆面袖雙手，對緣橫兩眉。驚龜之縮兮愧有其兆，逸鳥之翔兮情亡所羈。
禪人寫真求贊  其一九 釋正覺 
瘦削而黄，慣窮不忙。閑情許淡，默味能長。靈犀之通一點暈，老蚌之藴千年光。而今到處相隨去，頭頭的的露堂堂。
禪人寫真求贊  其二○ 釋正覺 
大一無外，小一無內。一兮一兮，靡所不在。心地凈亡塵，肉山閑弗礙。道環中，絕端倪。空印裏，何文彩。風凄凄兮秋落遠山，波爛爛兮月浮滄海。
禪人寫真求贊  其二一 釋正覺 
默默蒲禪，空空世緣。誰賡白雪，我得青氈。萬法之機開兩拳，千僧之檐著一肩。戲蝶栩栩兮物齊春夢，飛鴻冥冥兮字沒秋煙。
禪人寫真求贊  其二二 釋正覺 
不是恁麽形像，剛地起模畫樣。從來萬法同根，究竟虛空等量。可中二浙說禪，分外三河口强。深藏那裏也煙蓑卧雲，大用現前也風舟駕浪。
禪人寫真求贊  其二三 釋正覺 
畫得幾成，精神許清。秋高月轉，天淡河橫。出家如有以，處世似無情。而今鬧裏相將去，撥動眉毛眼更明。
禪人寫真求贊  其二四 釋正覺 
喬喬楚楚，叢林規矩。萎萎羸羸，枯木風姿。宗乘壁挂口，師友雪生眉。住山事拙束三篾，對月機鳴度一絲。顛毛間白髮，眉睫裹青瞳。食指一肩重，門風四壁空。諸根亡偶宗家妙，萬慮不摇心匠工。
禪人寫真求贊  其二五 釋正覺 
野水秋自瘦，枯山春復肥。胡床放得穩，默默坐亡機。電流柄拂，雲入田衣。位分偏正兮，道出離微。
禪人寫真求贊  其二六 釋正覺 
骨氣能樸，精神愈憨。閑身無所系，冷眼莫相瞞。遠霽摩秋兮天河斗轉，清霜結夜兮月窟蟾寒。
禪人寫真求贊  其二七 釋正覺 
雙奮拳空，一擔肩重。材本不堪，心元無用。鶯院華香，蜂房蜜凍。喝時耳朵三日聾，扭處鼻頭連歲痛。
禪人寫真求贊  其二八 釋正覺 
口方鼻直，眉棱眼深。未填溝壑，還礙叢林。萬象無得剩法，三世不見閒心。字雁沒而寒煙淡淡，華鱗潛而秋水沈沈。
禪人寫真求贊  其二九 釋正覺 
只箇家風，窮而却通。於其間內紹外紹，在裏許轉功借功。至遊而默，妙用而沖。氣溫溫而春活，心湛湛而秋空。相隨來也兮，頭頭契同。
禪人寫真求贊  其三○ 釋正覺 
髮長带雪，骨瘦橫山。身心冷淡，雲月高閒。三條篾束兮道情自槁，五葉華開兮春信那慳。
禪人寫真求贊  其三一 釋正覺 
曲木床頭，心空默遊。沙寒黄葦雪，風細白蘋秋。靜可久兮山瘠樹老，動無羈兮雲行水流。
禪人寫真求贊  其三二 釋正覺 
雙眉低垂，兩目清冷。著於萬象森羅，更沒一絲欠剩。秋霜鶴老夢寒，霽月夜摩松頂。
禪人寫真求贊  其三三 釋正覺 
虛空借得作身，萬象相隨爲伴。縱橫人道十成，點檢誰知一半。看看青山崢嶸，白雲零亂。裏許牧童歸未歸，鐵牛一掣金繩斷。
禪人寫真求贊  其三四 釋正覺 
秋生木老，水退沙隆。眉骨陰晴輕重，鼻筒子丑疏通。身心霽月，蹤跡流蓬。默坐胡床兮不欲說黑道白，閑倚柱杖兮誰能畫西指東。
禪人寫真求贊  其三五 釋正覺 
髮將雪白，面作茶黄。觸動眼三角，忘言口四方。明月松頭鶴夢，香風蓮底龜藏。凈極發光光自照，虛空鳥印不成章。
禪人寫真求贊  其三六 釋正覺 
恬然正觀，山空水寒。河漢橫而斗潤，雲霧斂而秋寬。如仇學子兮怒眼三角，無位真人兮赤肉一團。
禪人寫真求贊  其三七 釋正覺 
老覺雪入鬢，凈若秋摩心。寒枯坐曲木，緘默飽叢林。氣韻寥寥兮風清山瘠，性靈湛湛兮月落潭深。
禪人寫真求贊  其三八 釋正覺 
太虛之心，萬象之身。濯濯水中月，英英華上春。而今到處相逢也，眼裏無筋一世貧。
禪人寫真求贊  其三九 釋正覺 
淵默之得，不可文墨。流應之功，不可形容。秋入野水，月行霽空。影像名字，且喚天童。
禪人寫真求贊  其四○ 釋正覺 
風日面皮，秋山眉目。閑情肖水雲，野性從麋鹿。憨憨少室九年，草草曹溪一宿。窮根徹源，出髓敲骨。明回老兔宮，冷下蒼龍窟。諸人名邈兮摇手未然，萬象森羅兮點頭具足。
禪人寫真求贊  其四一 釋正覺 
伎倆俱無，身心淡如。霽月自分照，閒雲從卷舒。疋上不足，疋下有餘。少室謾傳衣鉢，曹溪不識文書。
禪人寫真求贊  其四二 釋正覺 
一色功回，雷雲凍開。萬機俱罷，風月轉夜。空空谷有神，欣欣木有春，而今何處不分身。
禪人寫真求贊  其四三 釋正覺 
說時不借口，用處不依身。天寒絕飛鳥，潭凈無遊鱗。點活眼，著精神，野草閑華自在春。
禪人寫真求贊  其四四 釋正覺 
雨霽雲收，山寒水秋。心目自照，言象俱休。滿十方而智應，廓三世以神遊。虛空那礙東西壁，明月解隨南北舟。
禪人寫真求贊  其四五 釋正覺 
面孔風埃，身心冷灰。鯨飲海乾而珊瑚露，龜藏泥暖而芙蓉開。向去却來，其間變態也掣電轟雷。
禪人寫真求贊  其四六 釋正覺 
忒煞覺老，寒而且槁。古巖春遲，澄潭秋早。心無象也月影未回，物不爭也風吹便倒。
禪人寫真求贊  其四七 釋正覺 
只者赤肉一塊，說甚清奇古怪。平生懶似牛頭，度世憨如布袋。不空而空，無在而在。法法唯心，塵塵三昧。問渠是假是真，兩彩而今一賽。
禪人寫真求贊  其四八 釋正覺 
眉低不愁，眼深非惡。鼻孔纍垂，口唇齷齪。月明破夜兮野水懷秋，霽色摩霜兮閒雲投壑。能錯落縱橫十字兮，妙提一著。
禪人寫真求贊  其四九 釋正覺 
誰能目眴眉揚，每笑手亂脚忙。守魯祖之簡默，得南泉之平常。明心秋月，活物春陽。鑄機器也模範大小，據叢林也規矩圓方。
禪人寫真求贊  其五○ 釋正覺 
畫工出脫它，精神較得些。草不萌，藏香象。匣無縫，吼青蛇。春雷開衆蟄，暖律發千華。想是平江人見笑，去年纔去又來耶。
禪人寫真求贊  其五一 釋正覺 
雲樹蒼蒼，泉石鑿鑿。倚杖坐其間，此心自空廓。秋月濯滄溟，春風在林薄。遊魚下藻玉溪寒，字雁沒煙天宇闊。
禪人寫真求贊  其五二 釋正覺 
眼空毛芥不立，心空海嶽可容。便與打成一片，尚猶笑道疏蹤。虛空那挂劍，死水不藏龍。轉色轉功家法子，蘆華明月後相逢。
禪人寫真求贊  其五三 釋正覺 
怒眉嗔目，枯腸空腹。面冷莫觸，氣清可掬。乘仙槎而棹星河，握玉斧而修月轂。真見法以唯心，妙契神於即物。
禪人寫真求贊  其五四 釋正覺 
鼻孔脩直，眉毛低垂。閒來一默，凈掃餘思。秋水連天摩霽色，春風著木見遊絲，撒開捏聚兮只箇些兒。
禪人寫真求贊  其五五 釋正覺 
頭雪老曬，面肉肥些。骨寒窮鬼子，情淡道人家。謗佛謗祖，撒土撒沙。明月犀玩兮暈通其角，迅雷象驚兮文理其牙，未把家風兮草草傳耶。
禪人寫真求贊  其五六 釋正覺 
氣韻能清，眉目似笑。深深入大道之環，默默守羣機之要。鬧裏隨緣，虛中分照。用作家之鉗鎚，與本分之草料。千毳相從兮，俱求參飽。
禪人寫真求贊  其五七 釋正覺 
胡床小小身，握麈默而神。喚醒曠劫之夢，瀝乾滄海之津。霽空摩塵，風月重輪。羣機活活物中眼，一點英英華上春。
禪人寫真求贊  其五八 釋正覺 
覺之微妙，未痕朕兆。徹造化之源，據生殺之要。至虛而獨存，當明而隱照。築築磕磕兮鼻孔纍垂，哆哆和和兮舌頭狤獠。
禪人寫真求贊  其五九 釋正覺 
眉棱棱，眼烱烱。自愛情閒，人嫌面冷。片雲出岫之心，孤月濯潭之影。絕憐百億分身，恰滿三千化境。
禪人寫真求贊  其六○ 釋正覺 
赤肉穿多孔，臭骨裹閑皮。已是不著便，更將描畫伊。一柄拂聊爲伴手，三世佛誰敢稱師。鯨怒飲乾滄海水，月明爛爛珊瑚枝。
禪人寫真求贊  其六一 釋正覺 
器宇潭潭，風骨巖巖。雲夢之氣吞八九，嵩少之道落二三。守一爻生成之機紐，秉諸祖烹鍛之鎚鉗。捏聚放行也肖嶽蓄而海涵。
禪人寫真求贊  其六二 釋正覺 
閒兮無寄，用也不痕。月雖能現影，雲自不生根。活卓卓諸塵莫混，明歷歷曠劫長存。相隨鬧市堆中去，普光三昧發門門。
禪人寫真求贊  其六三 釋正覺 
不以律拘，不以禪縛。說法口窄，默遊步闊。草木陽春來，池塘明月落，何妨處處相安著。
禪人寫真求贊  其六四 釋正覺 
天童比丘，還相識不。白髮寒巖雪，青瞳古澗秋。現身不墮類，分影也隨流。它日果能窺頂相，晴雲似放去山頭。
禪人寫真求贊  其六五 釋正覺 
白雲之身，寒月之心。性靈麋鹿，氣韻山林。不墮兩頭兮匪明匪暗，全超三際兮誰古誰今。
禪人寫真求贊  其六六 釋正覺 
說也說不破，畫也畫不成。慷慨鼻氣通快，清閒眉棱覺輕。靜不得像，動不流情。十方三世無安處，歷歷諸緣頭上行。
禪人寫真求贊  其六七 釋正覺 
圓顱方衣，靜樞活機。天空雲淡淡，潭凈月依依。十分化事成華木，默默冰壺春信歸。
禪人寫真求贊  其六八 釋正覺 
握筇之像，對機之身。六根攝一處，三昧起諸塵。蚌腸孕於月明之夜，蟄戶開於雷動之春。箇般手段兮，分付善應之人。
禪人寫真求贊  其六九 釋正覺 
看看靜，見其端。星河斗濕，月窟蟾寒。體無棱縫，用絕痕瘢。不須喝彩還贏也，已見雙雙六在盤。
禪人寫真求贊  其七○ 釋正覺 
春山似肥，春雪纔晞。默中有句，用也無機。不來而來兮非三界之籠絡，無住而住兮是二儀之範圍。
禪人寫真求贊  其七一 釋正覺 
曲木床穩，刺蔾杖橫。攬五宗之家法，據萬象之主盟。秋半風清，霽空月明。水雲模楷兮無禪可說，叢林規矩兮不令而行。
禪人寫真求贊  其七二 釋正覺 
棱眉眼自深，闊口笑吟吟。崢嶸一片膽，疏豁十方心。默默春回萬象，星星雪點孤岑。恁麽來也兮，不用相尋。
禪人寫真求贊  其七三 釋正覺 
坐曲木床，握烏藤杖。鑄佛祖之楷模，活叢林之氣象。你莫來虎口撩鬚，誰更敢蛇頭揩癢。
禪人寫真求贊  其七四 釋正覺 
袈娑在肩，柱杖入握。未動六爻，全提一著。分身是處相隨，當面不須諱却。
禪人寫真求贊  其七五 釋正覺 
笑含口角，喜在眉棱。一默照源底，三乘空葛藤。清白濯秋之月，光明破夜之燈。柱杖有時橫膝上，箇般面觜得人憎。動而靜，虛而應。專氣致柔，湛神如凝。一住天童，十分沒興。
禪人寫真求贊  其七六 釋正覺 
廬陵米價百念升，趙州蘿蔔半千秤。只麽郎當住持，洎合殃殺性命。省不省，腦後更將楔釘。
禪人寫真求贊  其七七 釋正覺 
閒雲卷雨，野水懷秋。一心絕待，六處不收。是箇面觜兮，還相識不。
禪人寫真求贊  其七八 釋正覺 
胸中事簡，面上氣和。白頭隨我老，青眼見人多。一身幸且慚愧，千鉢相從奈何。曲木床頭坐不語，玉蟾推月過星河。
禪人寫真求贊  其七九 釋正覺 
髮白星星，心鑑靈靈。隨機說法，應物現形。天與之清，地與之寧。野雲曳曳兮，山月亭亭。
禪人寫真求贊  其八○ 釋正覺 
家風貧自慚，面孔惡人嫌。點漆之眼有角，截筒之鼻無尖。顛毛寒覆雪，項癭暗消鹽。說妙談玄兮遲鈍口觜，呵佛罵祖兮誑嚇閭閻。
禪人寫真求贊  其八一 釋正覺 
禪床默默，無得之得。寒淡賦心，清貧入骨。秋徹鮫人之家，霜摩老兔之窟。萬象影中兮自縱自橫，百草頭上兮隨出隨沒。
禪人寫真求贊  其八二 釋正覺 
眼低眉棱，骨寒肩聳。道情閒不羈，禪膽老能勇。流水清而月隨，青山瘦而雲擁。諸緣廓凈兮拈却頭皮，一句妙圜兮好看鼻孔。
禪人寫真求贊  其八三 釋正覺 
且道是何面觜，剛地無風浪起。默默閒自照心，了了倚誰傳髓。白鷗暮落煙沙秋，寒卧蘆華明月裏。
禪人寫真求贊  其八四 釋正覺 
是處分身，如谷之神。有應之月，無私之春。行將五路開雙手，一切門頭只箇人。
禪人寫真求贊  其八五 釋正覺 
虛而通，用而沖。默遊量外，直照環中。雲水一身瘠，家風四壁空。相逢有知己，點指識渠儂。
禪人寫真求贊  其八六 釋正覺 
雙目寒青，秋水冷冷。半顛衰白，春雪星星。山霧霏霏文豹變，松月娟娟夢鶴醒。妙應方圜兮了無外法，塵緣俯仰兮初不吾經。
禪人寫真求贊  其八七 釋正覺 
鶴老松孤，泉寒石癯。鏡之對像，谷之答呼。萬緣雜錯不是有，一點靈明不是無。湛存妙應兮機輪活樞。
憑宣教寫真請贊 釋正覺 
山林之姿，水月之像。雷潛九地之中，春在百華之上。隨緣半合半開，分付全收全放。淵默家風，縱橫伎倆。道超情也萬法齊平，心出礙也十方通暢。
薄了固保義寫予真請贊 釋正覺 
靈靈而真，默默而神。眉毛低蓋眼，鼻孔直欺唇。千華上何須問佛，百草頭自然有春。一微塵裏也來說法，三千界內不礙分身。
烏墩密印大師仁公真贊 釋正覺 
唇口能緘，眉目如笑。應外而沖，虛中而照。全身放下是全身，一點獨靈常了了。
善友陸銓寫真請贊 釋正覺 
野雲情態閒，秋山風骨瘦。真照也默默而靈，湛存也綿綿而壽。圓蒲曲木兮清白傳家，老鶴蒼松兮歲寒去就。
贊法雲昇律師 釋正覺 
雲容閒而未收，月魄湛而不流。嚴凈身器也依律而住，虛明神宇也唯道而遊。凜凜清姿兮顛毛覆雪，寥寥霽色兮心鑑含秋。
仗錫爲長老寫真求贊 釋正覺 
木老春遲，山寒雪早。潮退珊瑚林，霽空明月曉。守默自如，對緣恰好。得往得來，隨起隨倒。龍潭覷破天皇，馬祖踏著水潦。
像維那寫老病阿師像請贊 釋正覺 
芙蓉之枝，丹山之兒。一絲聯自信，三昧約誰知。珊瑚寒月墮影，琥珀老松流滋。諸緣豁凈兮山空秋壯，萬態變通兮華麗春脂。
次韻真歇和尚圓覺經頌一十四首 大光明藏 釋正覺 
衲僧撥轉鐵牛機，默耀靈通底是誰。月兔影沉雲母地，海禽夢卧珊瑚枝。韶陽佛法嫌饒舌，魯祖家風解惜眉。端坐環中虛白處，縱經塵劫箇難移。
次韻真歇和尚圓覺經頌一十四首 文殊師利菩薩章 釋正覺 
曼殊大士振真風，智洗無明去夙蒙。眼翳纔消華自滅，靈光獨照妄還鎔。木人步轉初歸位，玉女機回却借功。綱領提持看手段，門門變態是神通。
次韻真歇和尚圓覺經頌一十四首 普賢菩薩章 釋正覺 
儂家活計本天然，剎剎塵塵見普賢。犀角一星蟾影透，神珠九曲蟻絲穿。覺非漸次亡稜縫，幻自消鎔得混圓。妙應通身無向背，古菱花不染媸妍。
次韻真歇和尚圓覺經頌一十四首 普眼菩薩章 釋正覺 
誰從普眼道場來，天帝堂前珠網開。徹底光明成一段，箇中清凈絕纖埃。交羅理事真空觀，照破根塵不夜臺。恰恰相應爾時節，陶家壁上起梭雷。
次韻真歇和尚圓覺經頌一十四首 金剛藏菩薩章 釋正覺 
黄金出鑛斷前疑，岸走舟安覺所欺。動目是渠摇湛水，聚螢無我灼須彌。翳消便見飛華盡，機迅將知擊電遲。識得堆堆庵內主，外魔那得到藩籬。
次韻真歇和尚圓覺經頌一十四首 彌勒菩薩章 釋正覺 
癡根愛種力鋤除，一段靈明是舊基。插草天人深會意，拈華尊者笑開眉。魚行大士須珍重，布袋憨僧且伏惟。處處鼻頭相撞磕，唯心境界你謾誰。
次韻真歇和尚圓覺經頌一十四首 清凈慧菩薩章 釋正覺 
覺了前前非處難，而今步步到長安。色心㳷合無絲路，法性圓融沒許般。箇事本來元脫灑，幾人到此出顢頇。妄亡起滅功成也，應笑風旛動剎竿。
次韻真歇和尚圓覺經頌一十四首 威德自在菩薩章 釋正覺 
門開三觀莫遲留，得路行行到始休。鑑像照心無所住，樓鐘出礙有來由。頂中具眼如天主，肘後分符似國侯。應世度生遊幻海，月船風棹駕濤頭。
次韻真歇和尚圓覺經頌一十四首 辯音菩薩章 釋正覺 
妙圓單複絕中邊，五五機輪互換難。絃管調來聲律合，梭絲織出錦文觀。身心一一能分應，手眼千千不可謾。似付鹽梅巖叟用，和羹無復見鹹酸。
次韻真歇和尚圓覺經頌一十四首 凈諸業障菩薩章 釋正覺 
證語由來把柄長，重重脫處雪加霜。衆生相在猶流浪，壽命根除自息狂。退骨龍能將雨去，蛻鱗鯤復得風翔。郢人斲盡蠅泥也，方見元初鼻孔光。
次韻真歇和尚圓覺經頌一十四首 普覺菩薩章 釋正覺 
藥病相攻雙去難，心華開發自家禪。天真歷歷非修證，日用堂堂豈授傳。高步丹霄知得計，止啼黄葉信成權。底時屑屑行泥滓，可笑蝸牛自涴涎。
次韻真歇和尚圓覺經頌一十四首 圓覺菩薩章 釋正覺 
選場隨手取標毬，長短期中入社流。覺後繩繩機自脫，悟來密密類難收。十分飽足雪山草，一色渾成露地牛。風掃水天塵翳盡，蘆華相照月明秋。
次韻真歇和尚圓覺經頌一十四首 賢善首菩薩章 釋正覺 
陀羅尼句覺皇宣，一略聞名勝施緣。端見髓心相付囑，莫將耳口作流傳。頓機做處天飛電，大器任時海納川。不是老婆情分切，肯留文字破尼乾。
次韻真歇和尚圓覺經頌一十四首 總頌 釋正覺 
木童吟處槁回春，箇裏莊嚴功德林。垂手斷崖知路活，藏身空劫忌機沈。未翻識浪無多子，不挂唇皮有一音。佛祖契心言迹外，炷香清坐與追尋。
別洪山預和尚 釋正覺 
般遊念未穩，又別住山人。雁影水中字，雲心江上賓。同條如是住，千里亦成鄰。深翠一枝璽，腐紅五合陳。回途登鳥道，華木故園春。
別滿首座 釋正覺 
丹山鳳窟冷相依，慚愧如今羽翼齊。雲外翔鳴同頡頏，林間啄步暫分携。玉華銜處天容曉，珠樹棲時月影低。引喙醴泉期後會，殆將新語濯塵泥。
別環首座 釋正覺 
雪立空庭疇墮賓，丹山握手履芳塵。石人破曉初移位，玉女羞明却轉身。去意江湖頻挂夢，回頭棠棣一成春。叢林衰色待膏沃，側耳風霆起蟄鱗。
與楷知倉 釋正覺 
米坊能者較些些，七百僧中獨作家。半夜傳來衣有據，機前收得鏡無瑕。祖師只麽閑舂碓，若子如今莫撒沙。古井先秋念枯冷，金繩釣出玉蝦蟆。
與因典座 釋正覺 
胸中行脚事分明，親見芙蓉綴晚英。黑馬踏霜元不迹，白魚吹水了無聲。投機曾弄無須鎖，出手相扶折脚鐺。去米去沙還未可，要須偏正竝頭行。
與白表白 釋正覺 
密室分燈光焰焰，空壺著月影沈沈。誰言古殿今無佛，只在其時來梵音。
十月朔與法上人南谷行  其一 釋正覺 
拖策鳴林遊興濃，要將丘壑醉青瞳。黄華尚媚秋餘日，錦樹那禁霜後風。轉岫虵行岐屈曲，斷崖虹卧水丁東。誰慳劇味平生事，分付飲茶談笑中。
十月朔與法上人南谷行  其二 釋正覺 
一筇雙屨征具簡，幽討勝友賓棲深。與公半夜丘壑語，慰我平生麋鹿心。倒榻雅成山水夢，落泉寒作絲桐音。歸歟城寺禪膚粟，定是流想來家林。
別覺知藏 釋正覺 
一從豆顆爆寒灰，頭角崢嶸頂目開。碧玉盤中珠宛轉，瑠璃殿上月徘徊。木人顧影當明去，石女披雲半夜來。偏正功圓須轉位，入廛垂手類難該。
與諾侍者 釋正覺 
夢回茶碗手親扶，雅意溈山轉道樞。自喚主人酬一諾，誰違尊者應三呼。死生到日還能否，辜負當年是有無。妙得古人行履處，了無些事作工夫。
與杲侍者 釋正覺 
道吾當年不肯道，漸源中路沒商量。先師靈骨今猶在，無用扶鍬上法堂。
送通禪者之襄陽 釋正覺 
疏巢凄冷卧西柯，夢覺歸思遽許多。風雨江頭亂雁字，家山塢外懸漁蓑。白楊村落龐居士，青石浮圖藴大哥。倦倚蒼松坐凉夕，兔推明月下星河。
宗知客 釋正覺 
虛明一念洗粉埃，眼在髑髏眉底開。玉鳳銜華春不老，金雞喚月夢初回。匣中古劍光干斗，壁上寒梭蟄破雷。佛祖入廛成化事，那嫌榼𣜂鼻頭堆。
與初禪人 釋正覺 
洞下家風虛一著，白牛耕斷青山脚。而今何處不逢渠，鼻孔纍垂相撞磕。阿剌剌，始信從來無縛脫。
與充維那 釋正覺 
機梭未動若爲顔，一點虛靈入道環。明月光中窺自己，白雲影外到家山。金鼇轉側夜潮落，玉馬嘶鳴春信還。得手應心無不可，脫然時事豈相關。
送僧歸豫章省親 釋正覺 
賓繭風枝夢不寧，夜堂思對老人星。一心歸去事萱草，千里相求鳴鶺鴒。樹樹丹楓金墮葉，叢叢黄葉雪浮汀。西山秀骨濯秋雨，窗戶卷簾分遠青。
與簡禪人 釋正覺 
虛明道洗壯心秋，畦服蒙顱下板頭。定起要看星漢兔，回機失却雪山牛。
與演侍者 釋正覺 
白鷗定怪盟事寒，杖蔾投社不多難。葦風華雪秋著岸，船月蓬霜夜轉灘。丘壑身心徒役夢，江湖臭味賦遊般。它時衣外傳來物，喚得回頭倒剎竿。
顯禪人求頌 釋正覺 
顯處機須隱，忙時智自閒。泥牛初出海，玉馬復臨關。寒水澄涵月，流雲靜倚山。回途分化柄，不作舊家慳。
蒙禪人丐麥求頌 釋正覺 
杖頭挂鉢丐丹丘，力破清貧一點憂。紅雨幾番華事老，黄雲萬頃麥家秋。對緣手眼通身是，應物機輪轉處幽。歸理韶陽餬餅話，肚皮束篾飽齁齁。
送緣上人持鉢 釋正覺 
緣丐人間一錫飛，蒼巖煙膩雪初晞。風絲未許鬧禪眼，雲錦將看落化機。自勉叢林供食鉢，誰嫌塵土翳征衣。歸來僧飽上方飯，相伴春山歌采薇。
與法上人南谷過黄氏居  其一 釋正覺 
淡煙蒼樹水濺濺，黄氏初平已得仙。滿地癡羊不收拾，夕陽零亂繞籬眠。
與法上人南谷過黄氏居  其二 釋正覺 
亂石深雲尋野泉，老儂怪我地行仙。鍾情山水醇於酒，今夜竹床成醉眠。
與輔禪人 釋正覺 
方遊捋遍虎髭鬚，空劫壺中探有無。風月滿頭功未轉，江山入骨病難扶。針投芥粒機非爽，絃續鸞膠道不枯。歸去叢林看儀羽，丹山出處九包雛。
與嵩禪人 釋正覺 
烏石嶺頭相見，長生路上常逢。正是遊山時節，落華芳草蒙茸。
次韻端楞伽與生首座 釋正覺 
縛茨枯坐九江東，鏡像虛融方寸中。舜若多身禪夜看，母陀羅臂用時通。緣生誰兆有非有，寂照自知空不空。道契觀音斯善應，蕭蕭竹雨雜松風。
假日山行 釋正覺 
平生胸中雲外峯，有閒便與扶瘦筇。但知一世丘壑味，想得十分猿鳥從。明見秋容山洗雨，清可人意風吟松。歸來遊興散不盡，誰杵喚月黄昏鐘。
別陸尚書 釋正覺 
千里同風德不孤，心秋覺月照空壺。兩頭坐斷何生死，一點圓明異有無。木馬寒嘶青草塢，泥牛春種白雲區。見聞佛事誰迎背，用處全機道轉樞。
超然居士得得問道於寶峰祥禪師且欲歸歌長篇以謝予偕其行見挽以和漬筆說句繼之 釋正覺 
門門通徹長安道，信手拈來還恰好。脚跟踏著趙州關，丈六金身一莖草。我初相會箇中人，法法圓通見懷抱。杖屨追隨來道場，不學癡禪事關掃。青山白雲一徑通，行行鳥道誰尋討。寶峯師是馬馰兒，相得而今恨不早。吸盡西江居士龐，喚回豎指俱胝老。泥牛力耕空劫春，木人捧出形山寶。罷捋虎鬚歸去來，荆棘林中任起倒，午日麗天光杲杲。
過王彥與郊居 釋正覺 
晨露晞時桑柘，宿雲歛處溪山。摩詰畫圖未卷，淵明農事初閒。
與福州滿禪人 釋正覺 
而今別後記丁寧，曹洞家風句未形。月滿鳳林寒不夢，年深龜殻灼猶靈。沈沈莫觸蛇頭毒，的的須明犀角星。便與放開聊展手，那時相見望州亭。
投食山家 釋正覺 
霜晨蔾杖起孤禪，乞食山家圖省緣。斜徑順風鳴竹火，飛甍迷眼映松煙。秋羹木鼈有真味，午飯樹雞無俗羶。誰謂客床卧不穩，我無支遁買山錢。
禮大陽明安塔道中得句 釋正覺 
佳處軫遊念，芒鞋筇杖俱。溪寒卧虹餓，路暗垂雲腴。岡樹鳩呼雨，田家雞告晡。此心亮誰語，三繞石浮屠。
教禪人出丐求頌 釋正覺 
歷歷樞中轉化機，出門氣象履芳時。溪光麗濯紅錦段，風柳細撚黄金絲。空空不礙渾亡我，處處相逢却是誰。會得賓頭盧見佛，向人賣弄有長眉。
妙禪人出丐求頌 釋正覺 
劫壺浩浩洗魔緣，妙處真觀自見前。的的未萌明賓際，靈靈無得入深禪。風摶海運鯤將蛻，月皎沙寒鷺不眠。觸事投諧能轉變，何妨大浪駕空船。
折桂章首座近自雙泉來因作句與之 釋正覺 
家林穩卧一巢雲，厭作梁家庵底賓。折桂手舒寒觸月，銜珠眼合夢遊春。庭除不見雨華鳥，麋鹿能來呼谷神。五老芳鄰歸問訊，笑談相對白頭新。
宣和甲辰歲開十日予欲束衣隨淮水東下錦官常禪人且合掌請語因留三絕  其一 釋正覺 
麓華聯蕾破春紅，慚愧無私造化功。誰怕滿頭椿歲月，要聽啼鳥說家風。
宣和甲辰歲開十日予欲束衣隨淮水東下錦官常禪人且合掌請語因留三絕  其二 釋正覺 
蔬腸那著一星愁，但覺春眠粥似稠。夢外尋盟何處是，荻洲稚子綠排頭。
宣和甲辰歲開十日予欲束衣隨淮水東下錦官常禪人且合掌請語因留三絕  其三 釋正覺 
恬然誰作去留心，月下滄波風過林。相別相逢定何所，明明向道只如今。
送仝座主歸上黨  其一 釋正覺 
月兔含清欲噴霜，客懷陳習作歸翔。雖云掃盡名言垢，我笑熏成知見香。聚石爲徒頭易點，悟空能講義難量。到家握麈隨宜說，莫對餘機揮界方。
送仝座主歸上黨  其二 釋正覺 
覺海長鯨作蛻翔，青天端以背磨光。胸中浩浩吞雲夢，眉際津津秀太行。靜榻每來成友語，孤筇它往咽人腸。後將訪我先傳雁，爲薙別來三徑荒。
送仝座主歸上黨  其三 釋正覺 
夜明簾外月天霜，衲子還家機事忘。枯木吟雲須內照，死蛇含毒更隄防。聞琴起舞飲光習，放鏡迷頭演若狂。好是重來斲蠅翼，祖師鼻孔要生光。
大明庵留偈 釋正覺 
略彴橫門下轉流，挂窗山在屋檐頭。大明古意是時節，霜夜月堂簾上鈎。
心知莊求頌 釋正覺 
耕雲種月自由人，田地分明契券真。黄獨將看炊作飯，白牛今已牧來純。钁頭活計時時用，物外家風處處親。禾黍十分秋可望，飽叢林漢著精神。
與腖禪人 釋正覺 
白蘋風作江頭秋，青鳥夢隨沙水流。清興十分蓬上月，滿船載入蘆華洲。斯適意，去來休。六鼇合負歸來也，煙浪雪飜收釣鈎。
純白禪人求頌 釋正覺 
明月蘆華未得如，清光自照本來虛。十方坐斷須拈帽，一色功圓要放鋤。轉背石人歸位後，擡頭玉馬過關初。塵塵剎剎見身相，方信曹山井覷驢。
泐潭雲庵偶作 釋正覺 
曦色雲庵半堵紅，霜林初暖鳥啼風。下知人在蘿窗裏，瞑目爐薰百慮空。
次韻超然與折桂覺大師兼簡方丈老 釋正覺 
束肚三條篾，恬然卧家林。機深大仰寂，用捷長沙岑。空壑溪鳴玉，疏筠月漏金。東山師叔在，此道未浮沈。
借雪竇韻送超然居士趙表之時在泐潭 釋正覺  长江
一口吸盡西江水，馬師家風擢然起。老龐俯伏嗣芳塵，古也今也誰如此。超然道與若人交，南遊浩意未相饒。風清骨秀眼寒碧，玉井冰壺凍不消。羌床孤卧凈名室，無住無依脫虛溢。淵然一默乃全提，不二門開肖當日。佛事圓來作歸想，出門歧路平如掌。到家兒女獨圞頭，相對無言得真賞。
南麓新居 釋正覺 
山麓水濱竹木陰，我儂懶養靜居深。一生自足淡中味，三際那收閒底心。壑雲未成出岫意，松風能作下灘音。十分清興與誰共，想有沃洲支道林。
送嵩上人住庵  其一 釋正覺 
世間塵雜長人癭，歸卧蘿龕霜月影。裏許離微妙轉功，玉壺夜汲瑠璃井。吾家語味嚼枯硬，醉飽回來雙眼冷。雲水明明得自由，六門事外誰關屏。
送嵩上人住庵  其二 釋正覺 
禪腹須來竹篾纏，好看水牯自耕田。布單不賣三千里，樹耳誰疑二十年。一句合頭尊旅會，十方坐斷正偏圓。它時投杖來相訪，且莫窮忙空豎拳。
送嵩上人住庵  其三 釋正覺 
燒痕笋蕨富登春，誰解看承庵內人。天供異華功未盡，龍吟枯木病難泯。夜禪終作寒蟬蛻，晝卧何妨倦鳥伸。後日重來勘諸祖，阿誰鈎上赤梢鱗。
榮上人發心知羅漢堂辦茶油事乞頌 釋正覺 
這開夢覺底因緣，佛佛心同亡後先。一點靈明三世外，十分妙凈萬機前。琢磨自得叢林下，遊戲何妨百草顛。塵剎縱橫俱化事，起家人只奮空拳。
心上人乞食求頌 釋正覺 
去去之人乞食心，春風浩蕩洗叢林。松蹊香膩糝黄粉，竹塢清癯包玉簪。炊甑分珠齋鉢滿，凈瓶汲月夜塘深。歸來磨濯光明在，向道塵泥不涴金。
訪楊才叔不遇留偈齋舍 釋正覺 
呼筇起寂下雲居，寒麓回春尋友于。煙染草芒三徑暗，雪晞麥脚一鉏濡。欲求真語滌塵想，那畏峭風生粟膚。不見詩郎歸悵怏，清癯時對石菖蒲。
解首座職事書記相招以偈力辭 釋正覺 
原鴒能作歸呼音，暮風墮葉秋在林。路沙漠漠水潏潏，夜色冉冉山陰陰。坐冠多士自省短，挽袂乃友相知深。乞與高閒償夙歉，閉門穩卧舒疲心。
偶成示衆 釋正覺 
楊柳斜風力弱，芭蕉擊雨聲寒。莫把見聞作對，誰將聲色相瞞。
成侍者求頌 釋正覺 
真源不皺風，月兔影澄水。枯情但恬如，默默飽禪味。家風乃廓然，當年第一義。機輪轉有方，萬化出彈指。
庚子冬二十八日天意晴和與止上人同南麓行橫岡轉流長作清響陰溪直木寒無悴容到竹林人家飲茶而還 釋正覺 
雲麓勝處夙未到，清行興銳忘崎嶔。誰無瘦杖少扶力，我與幽人同賞心。壑津軟緣自宛轉，岸樹老碧長陰森。溪西乞火煮茶去，竹裏人家齋磬音。
別五祖山悅衆 釋正覺 
東山聚散亦夤緣，華吐芳姿柳鎖煙。肯處根塵非一一，用時手眼恰千千。塔中祖有相傳事，嶺外人元不會禪。後日能來圓此話，未嫌敲枕喚春眠。
五祖將禪人求頌 釋正覺 
東風吹斷濡華雨，淮上秀峯青可數。束屨欲尋南北山，卷衣又別東西祖。淵魚蒲鳥鬧一家，汀笋溪蔬甘兩箸。處處相逢記得麽，夜寒月在珊瑚樹。
雲上人持鉢求頌 釋正覺 
雲林風雪暮纖纖，滴瀝寒聲曉斷檐。一點丐心盟杖屨，十分化事入鎚鉗。霽光如拭月無礙，華錦落機春不嫌。百億分身遍塵剎，見聞蕭灑孰相黏。
清上人持鉢求頌 釋正覺 
苕霅溪頭柳眼青，食時持鉢衆香城。諸鄰定怪顛毛白，久客自憐心境清。重念雪寒親麈語，無忘水暖走鷗盟。飽叢林漢深相悉，笋蕨春山次第生。
送廣禪人 釋正覺 
溫風促客下雲嶺，觸處無心即道遊。得坐會當明變豹，出門須解倒騎牛。衝煙筇入青蘿徑，載月船回白鳥洲。中外夷猶功迹絕，㳷然天水一成秋。
勤大師訪別作句贈之 釋正覺 
若子能來過我門，端知良遂志彌敦。微塵破處得經卷，萬象紛時空眼根。與世支離誰惡意，怪人棱瘦自秋痕。歸興定到家林穩，山月流明洗夜昏。